text:
Cheste e je la documentazion di un percors sperimentât dentri di una progjetazion finalizade ae unitarietât dal curicul verticâl, daûr des Indicazions Nazionâls dal 2012. I protagoniscj a son
Il percors al è stât centrât su la scuvierte des origjins furlanis dal mît shakespearian di Juliete e Romeu. Si trate di une vicende cuasi no cognossude, infûr di une nicje culturâl di ‘elite’.
Midiant di un “zimulament” tra la nestre scuele de Infanzie e chê di Resie, utilizant il contest naturâl e ambientâl, o vin podût svilupâ ativitâts in plui lenghis: talian, furlan, rosean, par
ll percors al nas de esigjence di fâ cognossi il teritori dulà che si vîf, partint de osservazion des mapis regjonâls dal 1915/18 – 1940/45 – 1963 – e 2017 che a cjapin dentri
La place e je un lûc che al dì di vuê al à pierdût la sô centralitât e impuartance, dut cas a Paulêt la vite sociâl e comerciâl si davuelç ancjemò propit in place. I fruts de scuele, ancje se no
Chest percors al permet di svilupâ un aproç positîf e une motivazion ae acuisizion de lenghe furlane par vie che i fruts a vegnin svicinâts al furlan cun ativitâts stimolantis e buinis di


c: text/html

text:
Intes setemanis passadis al è vignût fûr in rêt un post triestin là che tra i viers che si puedin sintî intal cjasâl dai animâi al jere ancje il nestri cjâr “mandi”. Al podarès someâ a prime viste nuie di gnûf intal scambi continui di “cortesiis”, ancje becantis, tra i doi contendents. Però, cheste figurazion e rapresente alc di plui, parcè che, in fonts, e identifiche intal mont rurâl, intes lidrîs contadinis dal nestri popul, inte ruspiosetât dal so aparî, la vere essence de vision tradizionâl che a àn di nô inte citât juliane.
✽✽ A dî dute la veretât, no si dislontanin tant di leterâts ben plui cuotâts, tant che chel Dante che di nô al veve la stesse concezion: contadins volgârs, cuasi barbars, devant de societât civîl di cort. Il vate al scriveve in rime, i “muli” a doprin facebook: a cambiin i struments, ma no la sostance.
✽✽ Di là duncje des aparencis, cualsisedi moviment che si riclami ai valôrs de autonomie e de autodeterminazion dal Friûl, al è obleât a fâ i conts cun cheste mentalitât. O dîs obleât, parcè che o fasaressin vulintîr di mancul, ma lis cundizions storichis e gjeopolitichis a àn puartât a zontâ chê code costiere a di une Regjon che e veve di bessole dutis lis carateristichis par jessi calcolade une tiere buine e degne di aministrâsi in maniere autonome.
✽✽ Cheste duncje la situazion presinte, là che propit la autonomie furlane si drece a uniche difensore di chê specialitât metude sot atac dal stât centralist, des provis di trivenitizazion in vore, in definitive dal progjet di anulament de stesse forme istituzionâl che o sin daûr a usufruî. Parcè unics? Pal motîf sempliç che Triest no à interès particolâr in chest scuintri, podint contâ, ancje ca in sens storic, suntun rapuart favorît cu la Italie, e intai ultins timps ancje cuntun futûr disvilup, cence tignî cont de esistence de Regjon.
✽✽ O sin daûr a sopuartâ un pês no indiferent, come se o fossin daûr a scjalâ une mont in biciclete e nissun no nus des il cambi o la buracje. Parcè lu fasìno? La rispueste politiche e je semplice: e podarès lâ piês e o podaressin cjatâsi cul anulament des formis di autoguvier di cumò, e di consecuence cence struments par meti in vore ancje lis riformis minimis che a coventin al disvilup di cheste Regjon.
✽✽ O vin fate une scomesse in chest sens, ma nol è dit che e sedi chê vincidore. Par savê cui che al varà reson al covente, come par dutis lis garis, spietâ i risultâts e sperâ che l’arbitri nol vendi la partide. Al vûl dî vigjilâ su ogni azion di zûc par capî se cheste nestre volontât unitarie e vegni rispietade, se lis sieltis fatis a van inte direzion juste o se a son ancjemò une volte la enesime cjapade pal boro dai interès furlans.
Se o sin il “teritori di campagne” o no. ❚
Dree Valcic

robotstxt: allowed

filter: keep


text:
Intal piçul borc dongje di Merêt di Tombe si respire culture sportive e otegnin risultâts preseâts in tantis dissiplinis
Cuatricent animis, plui o mancul. E un cûr sportîf di no crodi. Al è il trat distintîf di San Marc di Merêt di Tombe, un paîs intal mieç dal Friûl indulà che a son nassûts une vore di campions di tantis dissiplinis sportivis. Tant che al è vignût fûr un piçul record. Forsit dome Dedeà, che al à cinc voltis i abitants di San Marc, al rive a svantâ un nivel di campions plui significatîf, contant Chiara Cainero, Alessandro Orlando e Franco Bertoli e diviers cicliscj. E no si pues meti dongje San Marc cun Buie, la patrie dai campions di ciclisim Alessandro De Marchi e Jonathan Milan, parcè che Buie e conte almancul sîs mil abitants, ven a stâi e je passe dîs voltis plui grande. Intal mês di Mai dal 2022, a San Marc a àn festezât sessante agns di storie sportive, sublimade dal passaç dal Zîr di Italie, intal percors de tape di Maran a Madone di Mont.
◆ La ocasion e je state perfete par meti adun ducj i campions che a àn fate la storie sportive dal borc. No dome cicliscj, partint di Franco Fioritto, il prin sanmarchês che si è fat viodi intes garis di biciclete tai agns Sessante, fin a Danilo Moretuzzo, dute la famee Cecchini, i Nigris, Tatiana Benedetti. Ancje altris dissiplinis, contant Vanni Lauzana, campion di solevament di pês, olimpionic a Barcelone intal 1992, Debora Zilli, campionesse taliane di atletiche lizere, e Elisa Manzano, zuiadore di bale al svol a nivel internazionâl.
◆ Fevelant cu la int di San Marc – ancje cjalant il fat che la Associazion Help Haiti di Sante Chiacosso e je nassude culì – si scuen domandâ di indulà che e rive tante passion pal sport.
◆ “Par solit – al conte Andrea Cecchini, che al è stât ciclist di zovin e, daspò, al è stât Sindic di Merêt – un al prove simpri a lâ daûr di cualchidun, in dutis lis ativitâts, sedi inte profession, sedi intal sport. A San Marc, o sin lâts ducj daûr di Franco Fioritto e Danilo Moretuzzo, che a son stâts i prins a otignî risultâts preseâts. Come che si dîs, Franco e Danilo a àn butât un clap te aghe e la reazion di dut il borc e je stade une vore positive. Ancjemò plui, si pues fevelâ forsit di câs, forsit di ocasions. Dut câs, intai paîs plui piçui chestis cumbinazions si rive a tirâlis sù tant miôr che intai paîs plui grancj. A San Marc o sin une piçule comunitât e o sin rivâts a gjoldi i risultâts ducj insiemi, imparant plui ae svelte ce che al covente par fâ ben lis robis, cu la condivision dai valôrs. Se propit si scuen dî il non di une persone che e à fat di cole par dut, o soi in dificoltât parcè che pardabon al è impussibil nomenânt dome un. Plui che une persone, o disarès che il teatri inte scuelute di San Marc al è stât il puest indulà che si sin simpri cjatâts adun: une cjase par dutis lis ativitâts dal paîs, de Pro Loco, e par fâ fieste”.
◆ “Intal 1964 – al ricuarde Franco Fioritto, forsit la vere dinamo de passion pal sport che si respire a San Marc – o ai tacât di frutut a cori in biciclete cu la Atala Libertas di Giovanni Casella. Jo o jeri un bon passist e o levi a cori intes garis di gnot, parcè che in scuadre o vevin un velocist bulo: finidis lis garis, mi molavin a Udin, passade miezegnot, e tal scûr o tornavi a cjase, cuntun pocje di sbigule. No ai corût cuissà trop, ancje parcè che in curt o ai tacât a lâ a vore, dut câs o pues listâ une lungje cariere di dirigjent sportîf, ancje a nivel talian”.
◆ “Di zovenut – al conte Danilo Moretuzzo –, o ai tacât cui Zûcs de Zoventût e o ai rivât a vinci alc fintremai che, sante scugne, o soi lât a vore. Compagn di Franco Fioritto o soi stât dirigjent, ancje a nivel regjonâl. Cumò, cu la Libertas di Sarsêt, o sin daûr a puartâ indenant il Zîr internazionâl de Regjon Friûl-Vignesie Julie par under 23. Dut câs, dut al è partît de passion nassude a San Marc”.
◆ “O ai molât di cori cuant che al jere timp di tacâ pardabon – al dîs Luca Cecchini, pari di Elena –. O vevi cuindis agns cuant che o soi lât a vore e no vevi timp di alenâmi. La mê passion e je stade mateâ cui zovins come alenadôr e, cul jessi tecnic de piste a San Zuan dal Nadison, o ai fate cetante esperience. Il merit par jessi tant cognossûts? La passion di ducj”.
◆”Festezâ un sucès tal mieç de mê comunitât e je simpri la robe plui biele – e pant Elena Cecchini, trê voltis campionesse taliane su strade, campionesse europeane e cuntun curriculum sportîf che le met dongje des miôr atletis talianis di simpri –. La int di San Marc mi à simpri poiade e sburtade une vore e, cuant che o molarai di cori, o pensi che o varai voie di lâ indenant cu la tradizion di mateâ cu lis plui zovinis. Chest an o ponti al Campionât talian cuintri il timp, in cjase a San Zuan dal Nadison, al Zîr di Italie e ai Campionâts Europeans e Mondiâi, prime di maridâmi cun Elia Viviani. Cetant impegn, dut câs al è biel cussì e no viôt la ore”.
◆”Danilo al è gno santul e o ai scugnût cori in biciclete – e ricuarde Tatiana Benedetti -: in chei timps, ancje une biciclete “Graziella” e jere avonde par divertîsi”.
◆ “A contâle dute – e sclarìs Silvia Cecchini, campionesse taliane di ciclisim su piste – i miei gjenitôrs mi àn zurât che, di frutute, mi àn fat mateâ in altris dissiplinis, cundut che jo no mi ricuardi nuie. Al è passât tant timp di cuant che o ai vinçût il titul a Montichiari, dut câs la comunitât di San Marc e la mê famee a son impuartantis par ricuardâ dut il biel che al è stât”.
◆ Insiemi cun ducj, al è just nomenâ ancje Enzo Uliana, Graziano Nigris, Giampietro Zucchiatti, Edi Cecchini, Daniele Cecchini, che vuê al lavore cu la Bora Hansgrohe intai professioniscj dal World Tour dal ciclisim, Nicola Cecchini, Lorenzo Nigris, vuê ricercjadôr sientific in Gjermanie, Mattia Nigris e ducj i frututs che a menin dilunc la tradizion di San Marc. ❚
::::::::::::::::::::::::::::::::::::::::::::::::::::::::::::::::::::::::::::::::::::::::::::::::
La associazion don Bosco: amicizie e agregazion
Un dai segrets dal sucès sportîf e no dome dal borc al è il spirt di stâ insiemi
Une clape cetant impuartante par San Marc e je la Associazion Don Bosco, nassude intal 1978 a Plasencis (che inte varietât di furlan dal puest le clamin Plasences) sot dal sburt dal salesian Edoardo Furlano. Tacant subite intai prins agns cul balon e cul ciclisim, tant che ativitâts di agregazion. Passant i agns, la ativitât de Don Bosco si è trasferide a San Marc, indulà che a àn tacât a meti adun iniziativis di ciclisim e no dome. La biciclete e je simpri stade il denominadôr comun di dute la ativitât de Associazion, che e à metût adun garis par zovins, zornadis a torzeonâ inte campagne, a lâ e tornâ indaûr di Madone di Mont, e corsis cuintri il timp. A San Marc si ricuardin ancjemò vuê lis esperiencis tes plui impuartantis Granfondo ator pe Italie, fintremai il viaç di Santiago, il troi celest, di Grau al mont Lussari, e la vie Francigena. La Associazion dal president Marco Bunello e à simpri pandude la voie di spartî passion e di vivi insiemi lis iniziativis plui bielis. ❚
::::::::::::::::::::::::::::::::::::::::::::::::::::::::::::::::::::::::::::::::::::::::::::::::
Di San Marc a Barcelone: le storie di Vanni Lauzana
L’olimpionic intal 1992: “Gno pari si è lamentât parcè che o soi rivât ultin”
No dome ciclisim a San Marc. Un dai atletis plui impuartants de storie dal Borc al è dal sigûr Vanni Lauzana, nazionâl di solevament di pês, che al è stât bon di cjapâ cuindis titui talians e une vore di risultâts ator pal mont.
◆”O ai tacât par câs – al conte Vanni -: gno barbe mi à puartât a Padier par une prove, che e je lade ben. O soi lât sù e jù a Udin ogni dì par agns, daspò molât di vore. O soi stât il prin sanmarchês a puartâ il non dal Borc ator, prime di Elena”.
◆ Vanni al è rivât al nivel plui alt aes Olimpiadis di Barcelone, intal 1992.
◆ “O ai puartât pardut la semplicitât e il spirt di sacrifici di San Marc. A Barcelone, a son rivâts a viodimi ancje mê mari e gno pari. Jo mi soi cualificât pe gare di finâl e o soi rivât ultin, di dodis di lôr. O jeri une vore content, parcè che jessi un dai miôr atletis dal mont e jere une sodisfazion par me. Dut câs, gno pari, insom de gare, mi à dite, fûr par fûr: “Orpo, Vanni… tu sês rivât dome ultin? O sin rivâts fin ca par vioditi: se o jeri jo, o fasevi miôr!” ❚


text:
O sin tarts di un pâr di dîs, ma ancje la zurie e à cualchi impegn, ogni tant, e nus perdonarês pe spiete.
Cun dut di chest, o savìn ancje che la classifiche e je impuartante fin a un ciert pont, stant che il biel de nestre Corsecurte al è soredut chel di viodi e lei contis e vê il gust di scrivi e contâ storiis. E ancje chest mês di Avost lis storiis a son rivadis.
Come il mês passât, sui 29 partecipants ae competizion, ben 23 di lôr a àn scrit il lôr toc, sul teme dal “amont” e al è pardabon un bile risultât, daspò di vot mes di gare. E prime di pandi i risultâts, noaltris de Ostarie no podìn fâ altri che ringraciâ ducj chei che nus àn dât cheste sodisfazion ogni mês, cence stufâsi.
Ve chi alore, la classifiche dal mês di Avost:
Une vore ce dî, su cheste classifiche. Ancje se magari dai numar no si viôt, us spiin che pe prime volte i trê de zurie a son stâts pôc dacuardi, cun guscj une vore diferents, che a àn premiât, ae fin, la conte che ur è plasude a ducj. “Apis mellifera“, un toc di mareose fantascience sociâl dal Borussia Dordul, cuntun vantaç consistent, e à fat fûr ducj i aversaris, rivant prime devant di une des sorpresis dal mês, il Barba Pisul Stentadizza, che cui siei romantics “Gjespui” al à pardabon ben figurât. E daûr di lôr, a cheste tornade, altris dôs sorpresis: il Copasse Blu, che al à vinçût ancje il premi dal public, al è rivât tierç cu la conte “Il ros e il neri“, e il Scalembrut al à tirât fûr dal cjapiel un toc costruît suntune idee fuarte come “Rispristinamont“. Il prins doi de classifiche, il Reâl Cocâl e il Cjicechepicjedispicjelacite a àn tirât un pôc flât, permetint a scuadris come il Volketitrai-Liga e il Lupusinfabula di svicinâsi.
Anìn alore al viodi il Fantacorsecurte, dulà che ancje chest mês il public al è stât une vore diferent, intai siei judizis. Daûr dal Copasse Blu, difat, a son rivadis ben dôs contis, Imbrunî… ment, dal Argo Patùs e Emozions di Poesie, dal Gjaline Padovane, e ducj i trê a àn vuadagnât cualchi posizion cun chescj ponts. Ma al va dit che une altre grampe di contis e à cjapât vôts.
La classifiche dai scometidôrs e je duncje cheste:
Si conferme in teste Noemi Salva, che e à cedût alc al secont, Nene, e che insieme cun Rosute Pelote e pâr rivâ pardabon a brincâ lis contis miôr. Ma ancje chi, la vitore e je ancjemò lontane, parcè o savìn che al baste un pas fals e il cjâf de classifiche al pues cambiâ.
Ma rivin duncje ae classifiche finâl gjenerâl dopo la otave zornade di campionât, ven a stâi a 2/3 dal campionât. Vele chi:
Nol somee cambiât masse, e pûr, chest mês, al à cambiât une vore. La teste e je inmò salde al Cjicechepicjedispicjelacite, ma daûr cumò o cjatìn il Borussia Dordul, che al à sorpassât il Real Cocâl. Cun di plui, si pues dî che salvo sopresis o mancjadis consegnis de conte, tirant dentri ancje il Volketitrei-Liga, a saran chescj ca a zuiâsi la competizion.
Daûr, in zone Europa League, disìn, al sta pardabon sucedint di dut. Atletic Gjatui, Copasse Blu, Sbreghebalon, Lupusinfabula e Barba Pisul Stentadizza a son intune grampe di ponts e ducj a àn dimostrât che a puedin tirâ fûr il toc che al fâs la diference. Dopo la classifiche e devente plui sgranade, ma ancje ca si cjate contis che a si metin cence fastidi in competizion cu lis primis, come che al è capitât chest mês.
La robe plui interessante però e je la classifiche par designâ il campion d’Istât, stant che al mancje dome il mês di Setembar, a teme “Imprescj” e a son in cinc tor i 40 ponts: Cjicechepicjedispicjelacite, Borussia Dordul (42), Volketitrei-Liga, Lupusinfabula e Copasse Blu. Ducj chei ca a puedin deventâ campions di Stagjon! Viodarin cemût che si compuartin a Setembar.
E intant che o spietìn lis lôr contis… buine scriture a ducj!


text:
A Bertiûl i laris a àn fat robariis intant che al jere il temporâl. Indagâts ducj i citadins cun la bronchite e rafredôr.
Sorestants e sotans
Inte Basse Furlane a stan fasint une petizion cuintri la stroçadure des fontanis. Il nestri president de provincie par no riscjâ di jessi scjafoiât al sta obleant ducj a firmâ.
-
-
Si vûl salvâ il pront socors di Tisane e il pont nassite di Palme. Miedis e infermîrs a stan fasint di dut par tigniju in vite.
Alagât l'ufici de anagrafe a Udin. A vevin di fâ sparî cjartis e alore nus àn clamât a spacâ i condots de aghe cul picon. Doman o lin a inagâ l'ufici di Galan e chel de Fifa di Blatter.
Une brute notizie e rive di Pordenon. “Asîi nît: un frut su tre cence puest”. La disocupazion e à colpît ancje l'infanzie.
-
-
A stan restaurant lis dôs statuis dai Mori de tor dal orloi a Udin. A àn pensât di fâiu bionts.
Lat tossic. Dopo Latterie Friulane cjatadis contaminazions di aflatossinis ancje intal Parmigiano. Par sigurece arestât ancje il nono di Heidi.
-
-
Cul stadi in ristruturazion, l'Udinês al zuiarà lis partidis plui impuartantis a Triest. In cambi nus dan la Barcolane di fâ cui canots sù e jù pal Cormôr.
A Lignan la protezion civîl e fasarà vigjilance cuintri i vu cumprà che a vignaran caturâts e munîts di golâr come cun l'ors di Taipane.
Ejarque, il guru dal turisim Fvg, al à progjetât la splaze pai gay a Lignan. Il rest dai turiscj al podarà paiâ il biliet par visitâle e fâ lis fotos su la machine dal safari.
Il sindic di Tisane al scrîf a Renzi parcè tal Tiliment al è dut fer. Il premier al rispuint di provâ a cjalâ se te mont al plûf.
A Lignan si è fate la conte dai dams dopo il weekend di Pentecostis. Par fortune no son stâts impiâts fûcs, sconzurât il coinvolzilent dal Spirt Sant.
-
-
Lat furlan tossic. Lu stin bevint dut nô par fâ sparî lis provis.
Lauçac, timôr pai grums di scovacis bandonadis dongje dai cjamps. Ma parcè continuìno a plantâ blave dongje aes discjariis abusivis?
-
-
?Il Pape al vignarà a Redipulie, ma il sacrari al è dut di restaurâ. Si spere intun miracul.


text:
A pocjis setemanis de scjadince de Convenzion jenfri il Guvier e la Rai par la ufierte radiotelevisive in lenghe furlane, la Assemblee de Comunitât linguistiche furlane e sint di ricuardâ a cui che al varà di decidi cemût scrivi il gnûf at che
- il Friûl al à plui di mil agns di storie
- i furlans a son plui di 600.000
- 30 oris par an di furlan in television a son inacetabilis
Plui Friûl in RAI a vûl dî
- Plui trasmissions, intratigniment e soredut informazion in lenghe furlane su la Rai regjonâl
- Plui spazi ai teritoris dulà che si fevele in lenghe furlane tai spazis in onde tai servizis radiotelevisîfs de Rai regjonâl
- Cence dismenteâ che il canone Rai lu pain ducj i utents che a fevelin in lenghe
Assemblea di Comunità Linguistica Friulana


text:
NO SON PASSÂTS NANCJE UN PÂR DI DÎS di cuant che la Serachianute e à dite che e sarà jê a sfidâ Tondo tes prossimis elezions regionâls, che su YouTube al ven fûr un filmât che al pues mandâ in tilt la sô imagjin di candidade. Al mostre il so intervent a une fieste dal Pd dal 2010 a Ravenna e dulà che si sint ce che pense dal furlan a scuele. Une robe vergognose ma no dome parcè che e pues pensâle tant che e à voie, ma al è fals ce che e dîs, come che une ore di marilenghe e sedi in alternative al imparâ l’inglês.
In plui de lis peraulis e je la maniere che lis dîs: strafotente, di cjapade pal cûl dai furlans. Al somee che chê musute, daûr di une maschere di ingjenuitât, no spieti altri che cjacarâ mâl dai furlans e de lôr culture.
E ancje chest al sarès un so dirit, se nol fos che e je ancje segretarie di un partît che fin a prove contrarie al à votât pe difese e l’insegnament dal furlan a scuele.
Des dôs, une: la Serachianute e je bausarie a Ravenna o in Region. O forsit e je dome romane e i ven spontani. ■
L’OM DI BURI
IL SIVILOT. Debora “double face”............
NO SON PASSÂTS NANCJE UN PÂR DI DÎS di cuant che la Serachianute e à dite che e sarà jê a sfidâ Tondo tes prossimis elezions regionâls, che su YouTube al ven fûr un filmât che al pues mandâ in tilt la sô imagjin di candidade. Al mostre il so intervent a une fieste dal Pd dal 2010 a Ravenna e dulà che si sint ce che pense dal furlan a scuele. Une robe vergognose ma no dome parcè che e pues pensâle tant che e à voie, ma al è fals ce che e dîs, come che une ore di marilenghe e sedi in alternative al imparâ l’inglês.


text:
Gnûf apartament, gnove citât, e l’amôr scuvierzût in Ana. De bande de puarte di ingrès, al jere un vecjo spieli, cun urdiduris di finissime decorazion. Un bredul lu mantignive sul mûr. Si sin braçolâts cjalant feliçs lis nestris imagjins. Al sarà decorazion da cjamare, e disè jê. O tornai a fâi i compliments par vê cjatât chest puestut. Tirade dentri [...]
Tag: Zorz Cesaratto
Batist ju viodeve vignî fûr cul cricâ de albe, juste indevant dal canelâr dulà che e finive la tiere arade. Lis cjalave dal cjadrein dal tratôr, intant che il motôr al tacave a scjaldâsi. Pe sô prime Sierade in chel cjamp al crodeve di imagjinâ contors di fantins, braçs, cjâfs, cjavai. Inte seconde al veve scuvierzût che lis formis si [...]
La sclope e jere za masse strache. Che la prime vuere, ce che al finive cun dutis. Daspò la seconde. E vignive di prime ancjemò: unificazion, confins e vie indenant. E ancje Pieri al jere strac. Le veve tignude di cont da cuant che e jere stade fate intune fabriche in Austrie. Simpri cirint di stâ denant de famee, [...]
La femine si veve sigurât di rivâ prime di nissun. Inte place di face, i ciprès a deventavin dutun cu la ultime lûs dal dì. A scomençavin a impiâsi i lampions. Jê e je jentrade, e à let intal cartel il numar di sale. Si e svicinade te bare. I dipendents che a prontavin il servizi le àn sintude murmuiâ, [...]
Jo o vevi chê di fâ bielis cjaminadis par stradis di tiere, mi sintivi libar pierdint i voi in chês campagnis planis e viertis. Vantaçs di vivi dongje di une zone ancjemò rurâl. In chê matine un slusignâ strani mi à fât fermâ e cjalà dabàs. Jê e jere alì, plene di gotutis di rosade, slusinte tal soreli, metude a [...]
Gjani al beveve il solit cafè. Dal barcon dal bar al cjalave cun aviliment la demolizion. Chê cjase e jere une des pocjis dal Nûfcent che a restavin in chel cuartîr di Buenos Aires. Come simpri cuant che al viodeve pierdisi robis antighis al sintive alc, tal aiar, che lui al clamave arome di storie sparniçade. Alì al jere stât [...]
I ricuarts peâts al gno von a mi vegnin a cjadene: jo tal bearç dal teren dongje di cjase nestre, la cane che e passave parsore dal mûr par fâ la sborfade lis seris di Istât, lis peraulis contadinis: martorel, metadiari, cjoc, sanane… la rivelazion di ce che si fevelave te famee e jo o capivi come une sole lenghe [...]
O vevi cinc agns cuant che mi soi visât che la muart nus rive a ducj. Chel toc di rivelazion al jere rivât slacât tal jet, biel cjalant un libri di pipins. Par il barcon e rivave la ultime luminositât di une sere di Sierade. O soi lât te cucine, mê mari e jere daûr a preparâ di cene. – [...]
Dôs gotis cun restis di neri a riposin sul paviment di piastrelis. Lis cjadreis di stran a crustavin cuant che cualchidun dai oms al comedave la sentade. Il cîl al jere clâr e cence lune. Pieri al cjalave parsore sossedant. – A mi par che chê stele propit parsore di nô e je plui vicin cumò che îr di sere. [...]
Mê none no jere da fâ pôre. Dut il contrari. Jo o crodi che in chê sere e voleve difindi lis storiis che par jê a jerin veretât. Mi pâr di ricuardâ che gno barbe, so fi, al veve fat cualchi coment su lis vieris storiis fantasiosis, tipichis da paîs piçul. E inalore mê none, cuasi cence fermâsi, e à [...]


text:
Cui ch'o sin
Intal 1977 al si è mitût adùn un “Comitât intermandamentâl par la valorizazion lenghistiche, Storiche e des tradizions de furlanetât inta lis zonis di Tisane e di Puart. Il stes comitât, intal Zenâr dal 1978 al decidè di stampâ un numar unic intitulât “la bassa-1”.
Viudût il grant suces dal numar unic, e il bon acet da l'idee di bande di studiôs e di semplice int, il comitât si è tramudât in associazion. Inte prime assemblee, tignude a Tisane l'11 di Zenâr dal 1981 al è stât mitût adùn il statût e la gnove denominazion di: “la bassa” Associazione per lo studio della friulanità del Latisanese e del Portogruarese (daurman a si son notâts une cincuantine di lôr, cumò, 2004 o sin plui di cincent). Intal Zenâr dal 1982, l'associazion si è dade une vieste legâl: prim president al fo nomenât Mario Giovanni Battista Altan, un dai plui conviz sostegnidôrs e fondadôrs dal sodalizi. In seguit a forin presidenz Nelso Tracanelli di S. Michêl; Giuliano Bini di Palaçûl; Benvenuto Castellarin di Ronchjis e cumò o vin Enrico Fantin di Tisane.
L'associazion si je dade ancje une vieste di cjase editore (finore e à burît fûr par sé, par privâts e par ents publics (soredut Comuns), 49 numars de riviste “la bassa” e nuie di mancul che 135 oparis dai plui disparâts cuntignûta culturâi. In chescj agns no son mancjadis altris iniziativis, come mostris d'art e storichis, conferencis, e supuart logistic a altris manifestazions e mostris di preseâts artiscj.
L'associazion e je in contat e a colabore cui plui grancj ents culturâi des dôs regjôs, nazionâi e intal forest.
La nestre sede di Tisane e je logade une piçule bibioteche e une racuelte di documents e cronachis gjornalistichis e un archivi fotografic des dôs zonis.
Significatîf al je ancje l'embleme de associazion che al rapresente i stemis civics di Puart (a man sanche) e di Tisane (a man drete), separâts da un flun (il Tiliment) cun parsore une acuile, simbul dal Friûl. Sot la detule “L'aga non ni divit”a ricuart, sedi a ricuart di chê atighe “Terra della Tisana” che a cjapave dentri ancje dut il comun di San Michêl, sedi a ricuart dal teritori di Part che une volte al faseve part da la Patrie dal Friûl e che cumò al è inte provincie di Vignesie.
Lis finalitâts che a si propon l'Associazion culturâl pal studiu da la furlanetât dai teritoris di Tisane e di Puart “la bassa” a son di ordin culturâl e a son indirizadis viars la cugnussinze, la valorizazion e la protezion di dut cuant tal cjamp de storie, de lenghistiche, de archeologie, de art, dal ambient natural e dal omp, da lis usansis e dai costumps che a fan part dal patrimoni da lis variis identitâts culturals dai teritoris dal latisanês e dal portogruarês (art.3 dal statût).
L'associazion e stabilis di operâ tal cjamp da la risecje, e dal studi, da la promozion culturâl atraviars lis plui variis formis, comprindude chê de editorie.
Compit da l'associazion al je ancje chel di davuelgi une azion culturâl secont lis propriis finalitâts, tai confronts, sedi da lis popolazions, sedi dai Ents publics, locâi, nazionâi e internazionâi, sedi civii che religiôs (art. 4 dal statût).
L'associazion la bassa a colabore e a scambie la riviste cun:
- Accademia Udinese di Scienze, Lettere e Arti - Udine
- Archivio Storico di Belluno, Feltre e Cadore (BL)
- Archivio Storico Provinciale di Gorizia - Gorizia
- Associazione Culturale “Ad Undecimum” - San Giorgio di Nogaro (UD)
- Associazione Culturale “Curatorium Cimbricum Veronense” - Selva di Progna (VR)
- Associazione Culturale “Fameia Muiesana” - Muggia (TS)
- Associazion Culturâl “Las Rives” Listize (UD)
- Associazione Culturale “Plodar” - Sappada (BL)
- Associazione Nazionale Alpini in Canada - Toronto (Canada)
- Ateneo Veneto - Venezia
- Biblioteca Statale Isontina - Gorizia
- Centre de Documentacio i Recerca de la Cultura Tradicional i Popular - Barcellona (Spagna)
- Centro Culturale Pubblico Polivalente del Monfalconese - San Canzian d'Isonzo (GO)
- Centro di Documentazione di Pistoia
- Centro di Documentazione Storica sulla Grande Guerra - S. Paolo di Piave (TV)
- Centro Studi Regionali - Udine
- Comune di Prato Carnico e Pro Loco Val Pesarina (UD)
- Cooperativa Editoriale Quaderni Valtellinesi - Sondrio
- Deputazione di Storia Patria per il Friuli - Udine
- Diputacion Foral de Bizkaia Bizkaiko Foru Andalusia - Bilbao (Spagna)
- Direzione Didattica Statale - San Michele al Tagliamento (VE)
- Federazione Archeologica Friulana - Latisana (UD)
- Federazione delle Associazioni di Archeologia del Veneto - Castelnuovo di Isola Vicentina (VI)
- Federazione Ladina - Cortina d'Ampezzo (BL) - Livinallongo (BL)
- Fondo Mondiale per la Natura WWF - Portogruaro (VE)
- Groupe Audois de Recherche et d'Animation Ethno graphique - Carcassonne (Francia)
- Gruppo Archeologico Aquileiese - Aquileia (UD)
- Gruppo Archeologico Veneto Orientale - Portogruaro (VE)
- Gruppo di Studi Alta Valle del Reno - Porretta Terme (BO)
- Gruppo Studi “Bassa Modenese” - San Felice sul Panaro (MO)
- Istituto di Cultura Cimbra -Roana (VI)
- Istitût Ladin-Furlan “Pre Checo Placerean” - Coderno di Sedegliano (UD)
- Museo Civico di Storia Naturale - Venezia
- Museo Nazionale Archeologico di Cividale del Friuli- Cividale del Friuli (UD)
- Società Filologica Friulana - Udine
- Società Friulana di Archeologia - Udine
- Union Scritôrs Furlans (Udin) - Udine


text:
O sin aes puartis dal Autun e prest e tornarà a tacâ la vite scolastiche e lavorative pai furlans in Patrie e tal Mont. Come ogni Avost e je stade la ore di saludâ la maiorance dai parincj e amîs che, dopo un periodi di vacance, a stan tornant tai lûcs di residence.
E sarà colpe de crisi, ma chest an si son viodûts mancul furlans de diaspore ator pe Patrie. Bisugne considerâ che la emigrazion di masse si è fermade in Friûl tor i agns dal taramot e la etât medie de “prime gjenerazion” e je simpri plui alte, dut câs no son mancjâts biei grups di zovins ancje di “cuarte gjenerazion” che par lôr cont o midiant di progjets (no dome secont noaltris, une vore “talianiscj” ndr) promovûts de Regjon, de Universitât dal Friûl e di Associazions de diaspore a àn podût cognossi i lûcs dulà che a son plantadis lis lôr lidrîs. Come di tradizion, in cuasi ducj i paîs no son mancjadis lis “Fiestis dal Emigrant” e in tancj a àn partecipât ai raduns dai ents e des associazions regjonâls di categorie. Mancul publicitât, avîs, proclams e plui sobrietât a àn caraterizât i incuintris, dulà che tra ricuarts, cualchi tricolôr di masse, bon vin e gustâ furlan, la int e à podût confrontâsi in maniere conviviâl e serene.
Di Vile di Flum (PN), dulà che si son cjatâts chei di E.F.A.S.C.E. (Ent Furlan Assistence Sociâl e Culturâl Emigrants), a Gurize che e à dât acet ai iscrits e simpatizant di “Ente Friuli nel Mondo”, la voie di Friûl no si è distudade ni tra i vecjos, ni tant mancul tra i zovins – no tantons, ma curiôs e propositîfs –. I discors tradizionâi dai “business men” simpri “Furlan-vincents” che a àn caraterizât i raduns e lis cunvignis dai ultins agns a son daûr a lassâ planc a planc il pas a robis plui leadis al mont de culture e dal sociâl: Efasce al à fevelât (dome par talian) de gnove e simpri plui fuarte diaspore di zovins viers la Europe e il Mont intun contest di “Emigrazion 3.0”, che e sfrute la Rêt par cjatâ lavôr, par restâ in contat cun parincj e amîs, par fâ circolâ in maniere libare lis ideis, e par valorizâ in maniere sostignibile il teritori. Ente Friuli nel Mondo, te cunvigne “La Regjon pai Furlans tal Mont” al à fevelât massime di turisim e di enogastronomie di valorizâ, coinvolzint simpri di plui daûr di un sisteme di vicendevule colaborazion la rêt dai Fogolârs che, come che al à dit il President Pittaro, «Al covente sclarî ce che e pues fâ la Regjon pai furlans tal mont, ma ancje ce che i nestris emigrâts a puedin fâ pe regjon».
Sul palc di Gurize si è frontât ancje il teme de riorganizazion istituzionâl de Regjon: grant risalt te stampe a àn vût lis declarazions dal sindic Ettore Romoli che al à cjapade une posizion clare su la identitât de sô citât: «O volarès ringraziâ i organizadôrs e i partecipants par vê sielt Gurize come sede dal incuintri anuâl e par vê fat cognossi a ducj un aspiet masse voltis tasût, ven a stâi la sô furlanetât. Gurizie e je une citât uniche dulà che a convivin diviersis culturis e une des plui impuartantis e je chê furlane, masse dispès dismenteade a pro di une “julianitât” che pûr jessint une componente di rilêf, no je però la uniche. Vuê, cuant che si sta ripensant la struture istituzionâl di cheste regjon, visìnsal: Gurize no je dome une citât juliane, ma ancje une citât furlane».
Clâr al è stât l’intervent dal President de Provincie di Udin Pietro Fontanini che al à dit: «Chi o sin in Friûl. Nissune citât e je dome taliane o dome furlane: o sin un miscliç. E pûr, no dome tal forest, tai vuestris Fogolârs, ma ancje in Friûl, si stin dismenteant lis nestris lidrîs. Te nestre regjon a esistin dôs realtâts: i julians di Triest e i Furlans di Udin, Gurize e Pordenon. Il Friûl, però, al è dome un e, lu dîs la storie, al è nassût prime, come popul, des aministrazions venezianis e talianis. Il Friûl-VJ al pues sperâ di mantignî la sô specialitât dome se al difint la sô identitât furlane».
A àn fat ben Romoli e Fontanini a Gurize, ma ancje De Anna a Vile di Flum (PN), a frontâ cui emigrants i temis de autonomie e de identitât de nestre Patrie. Par jessi plui fuarts al è necessari il jutori di ducj i Furlans e no dome: la scree il mês passât dal Consolât Onorari dal Canadà a Udin, e je un segnâl di no sotvalutâ. Sperìn che cul finî dal 2012, e dal 2013 indenant, l’impegn di ducj al sedi chel di disegnâ une strategjie par valorizâ in maniere serie, e no dome in famee o tal circul, la lenghe e la culture furlanis fûr dal Friûl. A chei che, massime in Borc di Sâl, a disin «Meno polenta e frico e più business», nô o disìn “Plui Friûl tal Mont, par un Friûl plui fuart”. ■
Daniele Martina
FRIÛL FUR DAL FRIÛL. Cui furlans tal mont, plui fuarce pe nestre Patrie............
O sin aes puartis dal Autun e prest e tornarà a tacâ la vite scolastiche e lavorative pai furlans in Patrie e tal Mont. Come ogni Avost e je stade la ore di saludâ la maiorance dai parincj e amîs che, dopo un periodi di vacance, a stan tornant tai lûcs di residence.


text: “Beltram di Saint Geniès al è nassût tor dal 1260 e muart ai 6 di Jugn 1350 intune vuaite dongje S.t Zorç de Richinvelde. Nol è stât dome un patriarcje, ma un pari pal Friûl e ancje il prin patron spirituâl laic tal mont. Il Friûl al à di dî graciis par tantis robis e prin di dut pe prime Universitât, inviade a Cividât tal 1344. Chê o pensi che e sedi la reson plui impuartante dal parcè che noaltris students o varessin di ricuardâlu cun massime gratitudin e stime. Di Cividât al à trasferidis diviersis ramis de aministrazion a Udin li che al à finît e consacrât il Domo. Ve mo parcè che o sin ca a ricuardâlu. Udin al à di dî graciis pe storiche assemblee democratiche dal Renc che par chei timps e je stade une novitât grande. Ve dome un pôcs dai parcès che ducj noaltris, citadins e in particolâr students, o varessin di fâi onôr al ricuart dal patriarcje Beltram…”. Al è stât un student di Udin, di scuele mezane, Marco Ciccarello, chel che al à ricuardât chest an, cuntun so discors, il Patron Civîl de capitâl dal Friûl, te tradizion des comemorazions popolârs de date che al fo sassinât chel benemerit patriarcje-princip “euroregjonâl” di Aquilee, “vignût de France par dâ la sô opare e la sô vite a fin di ben de patrie furlane”, comemorazions chês alì inviuladis ancjemò dal 1991 dal Moviment Civic Culturâl Alpin-Adriatic dal Fogolâr Civic e dal Circul Universitari Furlan de Academie dal Friûl che a son cumò in fieste pai vincjecinc agns de organizazion. A la privade deposizion di rosis li de urne di Beltram tal Domo, al presint di popul e a la antighe “benedizion des rosis”, vinars ai 6 di Jugn 2014, si son presentâts diviers rapresentants de societât civiche dal puest: fra chei la dot.e Marisanta di Prampero de Carvalho che intervignint e à vût iniments la tant dure bataie, puartade indevant in Consei comunâl jenfri 2000 e 2001, finide cu la proclamazion dal Saint Geniès par patron secolâr de int di Udin tant che a domandavin lis clapis e i “borcs” movûts dal moviment civic menzonât. A cerimonie a jerin ben ancje il vessilîr gjenerâl dal Moviment, sâr Gianfranco Passone, cu la insegne storiche aquileiese, e il banderâr di sezion gjeom. Sergio Bertini.


text:
O sintìn di spes dî che scrivi par furlan al è dificil e o podin jessi dacuardi.
Ma, al à pensât l’Ostîr, isal tant dificil imparà, in struc, lis regulis di grafie di fonde par rivâ adore a rangjâsi, inte leture de Lenghe Furlane?
In fin dai conts, nol è dite che un al vedi par scugnî di imparâ a scrivi par furlan, e anzit, par nô di Contecurte, al è impuartant, prin di dut che cualchidun al vedi gust di lei lis contis, si no tant vâl scrivilis, nomo?
E alore ve chi che o cjatais une rispueste in chest document, scjamabil in formât pdf fracant achì. In struc, in maniere ironiche e par imagjinis si ripuarte lis dificoltâts che si cjatin, par solit, inte leture de lenghe furlane.
Il document al è stât metût adun dal Ostîr e revisionât dal Camarîr e voaltris di Contecurte o sês il prin public che lu viôt, par capî se al pues jessi util o mancul. Scjamait… e fasintnus savê! 🙂
Par savênt di plui:


text:
– Driin! Driin!
Al jere agns che il telefon tacât intal mûr da l’ostarie nol sunave.
– Driin! Driin!
Un cidinôr al jere plombât di colp inta stanzie. L’ostîr si stave svicinânt ben planc al tramai che al veve sunât, come che al fos une bombe pronte a scupiâ.
– Pronto! – Al veve dit, ma po dopo un moment, al veve za metût jù.
Ducj lu cjalavin.
Al tremave.
– Driin! Driin!
Dute la int da ostarie a si jere metude ator dal telefon. Il sun al veve cjapât alc di nereôs.
Di daûr il Comissari Rocheton si jere fat strade, sburtant no pôc. Rivât in face a l’imprest, al veve tirât sù il ricevidôr.
– Pronto!
– O vevi voie di domandâ… – La vôs di chê altre bande a jere lontane, flape, spaurose.
– Pronto! Cui isal che al cjacare? Pronto!
Po dopo un moment, Il Comissari al veve metût jù il telefon e si jere zirât viers chei da ostarie.
– Al è sucedût un delit. Cualchidun al à clamât par vê il nestri jutori. A jere une femine, cence flât, la vôs flape, il respîr che planc al murive. Difati a devi jessi muarte.
La platee lu cjalave cui voi spalancâts.
– Cemût si podie savê cui che a jere? – al veve dit Spilot, saltant fûr da schirie di oms.
– No sai – al veve rispuindût Rocheton. – Ma o crôt che nol sedi plui nuie ce fâ. Sigûr cualchidun al devi vê cjapât chê puare femine, pestade e salacor aprofitât di jê e dal so cuarp. Po dopo un colp di pistole, o pûr une curtissade inta schene. Par jê, al è restât juste il timp di rivâ al telefon e fâ un numar a câs, il numar da ostarie. Un fîl di vôs che al domande jutori, il fîl da vite che planc si romp dal dut. Muarte!
Ducj a cjalavin Rocheton. L’ostîr al veve tirât fûr un peçot e si suiave las lagrimes.
Intun trat, si è sintût un colp, e la puarte da ostarie si jere sledrosâde.
Impins su la puarte al jere jentrât cualchidun, dut tabarossât. Une siarpe a taponave la muse fin sore i voi. Une scufe, une istriane.
Ducj si jerin voltâts a cjalâ.
– O cirivi Toni! – Une vôs flape di femine. – O ai clamât plui voltes par telefon, ma cun cheste maladete di grocje al è dificil fasi capî.
– Amîs… – al veve dit Spilot, – Eco sberdeât il câs da la vôs di muart!
di Massim Furlan


text:
Dulà lu âstu cjolt chest seglot?
Mah! Cui savê! A son agns, agnorums che al è par chenti… salacor za di… puar gno barbe.
Mah! A mi samee…
E i sameave ben a Pauli. Che chel seglot lui lu cognosseve. E nol jere cussì antigon. Al jere so, al jere stât so, une volte. Lu veve butât vie lui. Cuant che al si veve visât che al spandeve un tichinin di masse par sopuartâlu. Lu veve butât intal buson e al veve comprât un biel seglot gnûf, color celest, di plastiche dure. Che nol costave masse, dal sigûr di mancul che no fâ comedâ chel vecjo imprest di ram.
Ma cumò che sal cjatave lì devant, picjât intal braç dret dal Nini, dut biel comedât. Beh! Insome…
Nini al jere a stâ su la place. E di li i vignive facil di butâ un voli su chei che a passavin. E di viodi dulà che a lavin. E ce che a puartavin. E se, mût di dî, al scrupulave che a lassin intal buson a butâ vie robe… Muse di nuie, daspò di une mieze ore, velu che al talpinave di chês bandis là. Bande dal buson.
Ogni paîs al veve il so buson. Sicu che al veve il so sfuei par beverâ i nemâi.
Il buson par butâ vie i vançums. Ouh! Il buson mai che si saziàs! Che il peçotâr -fier, peçotis, piel di cuniiiiin!!! – i gjavave il pan di bocje.
E, in plui dal peçotâr, ogni paîs al veve un barbe Nini che.
Che ce?
Une speche sbusade? Lavade e lavorade sicu che al saveve lui e tornave buine par fâ cuei lis cjastinis. Un toc di gorne? E vignive comude par fâ slichiâ jù lis panolis di stant sul cjast fintremai su la bocje de machine di disbruiâ, cence stâ a fâ fature a puartâlis jù cui zeis. Un toc di lastre di veri? No coventavie par fâ un lât intal presepi? Un zei di damigjane? No jerie une cove pas gjalinis? Scarpis rotis? Il corean tu podevis taiâlu a misure, cuatri puntinis e velu lui inclaudât a protezi lis suelis des çuculis. Une scjatolete di cjâr o di ton? Ihhh! Al veve tantis di chês stradelis di pantianis di stropâ!
E po lui al jere un amicizie cul stagnin che al passave trê cuatri voltis par an e ehilà, copari! chest seglot culì ce mi disêso? Ihh, al è mal sestât… Ma, si puedie? Dut si pues, copari, i volarà il so timp… us coventie di durmî? inte stale o su la tieze? E magari ancje une bocjade di cene, cumbinino? Sì, cumbinin, sì.
Vualtris no crodarês mai e po mai, ma o vês di savê che, intal gno paîs, il buson… nol è plui! Se sês curiôs di viodi dulà che al jere, o pues menâus jo.
Barbe Nini, invezit, no, chel no, no pues fâusal cognossi.
di Laurin Zuan Nardin
#1047


text: Domenie ai 4 di Dicembar 2016, pal funerâl a Cube dal famôs menadôr rivoluzionari Fidel Castro, lis sorestanziis dal moviment civic culturâl alpin-adriatic dal Fogolâr Civic e dal circul universitari furlan de Academie dal Friûl i àn spedide une letare di corot, scrite par latin e furlan, ae ambassade cubane a Rome, mes indreçât “ad Populum et Rectores Cubanae Reipublicae / Al popul e ai sorestants de Republiche cubane” e dedicât “memoriae civicae virtutis Cubani Davidis Fidelis magni / par memorie dal valôr civic dal grant Fidel, Davide cuban”. La letare le àn firmade il dean sociâl, prof. Alberto Travain, cuntune rapresentance fogolariste formade dai citadins Sergio Bertini, Marisa Celotti, Milvia Cuttini, Maurizio Di Fant, Maria Luisa Ranzato e Mirella Valzacchi.


text:
Mi soi regalade un cors di narative in furlan che al à non “scolte e conte” e il nestri compit par cjase al jere chel di inventâ alc da la “fusion” di un tocut di Giacomini – tal ospedâl – plui une conte di Mattiuzza, di sô none Vigje che e veve metût sul toglât la cinise inta gnot prime dai sants e il prof, Maurizio, al à dât a ognidun di nô students un protagonist di lavorâi par sore. Jo mi soi sielte il personac di Walter il todesc parcè che i bionts a mi son simpri plasûts…
“WALTER IL TODESC: Mutti, Mutti, Hilfe… Hilfe… Al barbotave planc, la vôs vaiulinte che al someave parfin impussibil e vignìs fûr di un armâr di zovin alt scuasi doi metris, cjavei sparâts colôr panole, li par tiere, voi sierâts, in struc un Carnera biont ch’al vaiuçave… Sì, e je vere ch’al vaiuçave, ma al steve ancje in scolte di ce che al sucedeve ator di lui sence però vierzi i vôi, al sintive la vôs e l’ingôs di Vigje che i diseve: “Su po, frut benedet, coragjo, un bocon di badascul, un cruc dal porco fûr, colâ jù come un pandolo par une pacute di nuie, dai ninin nase il peçot cul asêt… su po…” Al scoltave e si sfuarçave di visâsi ce ch’al jere sucedût: a voi simpri sierâts si visave e al viodeve il plevan rivâ, cun bruts pinsîrs e gabane nere sglonfade di aiar, da bande dal bosc di cjastinârs, l’asperges intune man tignût adun cul citut de aghe sante. A jerin in tal bar, i amîs di simpri, un voli a badâ di Pieri, che nol steve passant un biel moment, a dâi une peraule che pues someâ pôc ma in ciertis situazions e vâl come aur par fâlu sintî mancul bessôl… po dopo no àno sintût dut un cisicâ di feminis: “Lâit a viodi là di Vigje, ce che nol è sucedût sul toglât… adiu Signôr, clamait il plevan…” Eco, silafè che si visave di jessi lât insiemi cui amiis fin li dal toglât di Vigje, al cjalave cence capî chê confusion di cinise, il plevan al vignive indenant rabioson che plui che dal Signôr al someave sbruntât dal demoni, al parecje l’asperges cun vôs plui di blesteme che no di funzion, al messede il batecul e lu tocje inte aghe sante scuasi une spade che e fâs il segn da crôs cun fuarce intant che al proferìs lis santis peraulis: “In nomine Deo…” Dal batacul mal invidât e partìs une palotule in direzion di Walter il todesc e lu beche in plen cerneli… Cumò sì che si vise dut il puar Carnera biont!
di Barbara Battel


text:
‘Zuàn Jàcun Menon, il poète taponât
Ai 20 di març stât (2014) te sale «Della Torre» de Fondazion Carigo di Gurize al è stât memoreât cuntun incuintri – «Gian Giacomo Menon Il poète taponât
(Migjee 1910 – Udin 2000) - Une vite pe poesie», par presentâ la vite e la opare leterarie dal professôr–poete inte citât che al veve frecuentât cuant che al jere cetant zovin e al jere a studiâ tal liceu classic Dante Alighieri, lûc chest che nol è stât dome di incressite culturâl ma ancje di amiciziis impuartantis.
Prime, ai 6 di dicembar dal 2013 inte Sale Ajace di Udin, al jere stât presentât il libri: Gian Giacomo Menon, Qui per me ora blu – Una vita per la poesia, edizions KappaVu di Udin, par cure di Cesare Sartori, che al fo arlêf dal poete bielzà tal liceu classic Jacopo Stellini di Udin.
In chest volum e ven contade la vite dal professôr-poete, un om che al à passât buine part de sô esistence contantsi midiant dai viers poetics – plui di cent mil poesiis – un milion di viers poetics che a pandin par mieç de mascare des peraulis il so grant ingôs interiôr, ma che a lassin sorprese e maravee. Si trate ad in plen di un câs leterari di un gjeni poetic che vadì nol è stât capît e scuindût par so stes volê.
Lassât di bande e dismenteât intant che al jere in vite, al è stât tornât a recuperâ in gracie de ustinazion di Cesare Sartori, so arlêf, che lu à gjavât vie de dismentie che se di no al varès vût par destin.
Zuan Jacum Menon, nassût tal 1910 a Migjee in provincie di Gurize, che in chê volte al jere teritori austriac, laureât in jurisprudence a Bologne tal 1934 e dopo in filosofie tal 1937, al à insegnât storie e filosofie a un pâr di gjenerazions di students furlans tal liceu classic Jacopo Stellini di Udin.
Di zovin al veve aderît al Futurisim cjapant part cul aero-pitôr Tullio Crali di Gurize, so amì, al moviment di Marinetti. Tra i amîs dai agns gurizans dal liceu bisugne ricuardâ, dongje dal artist Tullio Crali, il scritôr poete Carlo Luigi Bozzi (1894-1973) e plui tart l’antropolic Carlo Tullio Altan, pari dal dissegnadôr innomenât che al à creât la Pimpe.
Inteletuâl gaiarin e trasgressîf, al amave stupî cun mûts di fâ stramps e provocatoris, ma al jere iresistibil e carismatic, mai banâl. Figure dibatude e discomude al è stât un insegnant che al à lassât segns di amôr e di devozion ma ancje feridis tal cûr e tal cjâf dai siei arlêfs.
Di ce che al à scrit al à publicât cetant pôc, ritirantsi dal dut de vite sociâl e mondane sul tacâ dai siei 50 agns tal 1957, par un isolament volontari tra i mûrs di cjase sô, une «decision di assence» par dedicâsi dome al insegnament e a la poesie.
Inte infanzie al à respirât un aiar contadin e cristian. A strenzin il cûr lis lirichis dedicadis ai ricuarts de infanzie, al paîs dulà che al è nassût e a la sô int – cap. V dal volum Qui per me ora blu, Con te mia piccola terra, cap.VII Io sarai il farc da tiere
(Io sarò la talpa della terra), cuasi un tornâ a lis sôs lidrîs. Viers poetics dulà che al marche cul so furlan, la sô fevele (varietât di Migjee), i cognons de sô int… Godeas, Simonit, Cisilin… e al cjante la sô tiere Mio amore mia terra.
Iò sarai il farc da tiere
Iò sarai il farc da tiere
il folc dal zil
sarai un colp di luz
un colp di scur
e muriran lis ladris
lis stelis
sarà la piere e il nul
( marzo – aprile 1999)
Io sarò la talpa della terra / il fulmine del cielo / sarò un colpo di luce / un colpo di buio / moriranno le radici / le stelle/ resterà la pietra e la nuvola
Con te mia piccola terra
con te mia piccola terra
piccoli campi piccolo fiume
piccola casa piccolo monte con te dove sono nato
piccola vita piccolo uomo con te e sarà piccolo il mio
luogo di te oh sarà breve il mio luogo corta
pietra corte radici corta erba che cresce in
soli non miei
Mio amore mia terra
mio amore mia terra mi penetri spada e radice
erba nera sopra di me scura parola dentro di
me
A proposit dal so furlan, une varietât dal Friûl di soreli jevât, Menon stes al scrivè intune note dal lui 996:
«Iò sai poc o nuia il Furlan, iò sai mal il Furlan dal pais dai vecios contadins, iò sai a oreli bastard peraulis sintidis di pizzul o di me pari e di me mari che fevelavin furlàn fra lor, iò scrivi cun fadie cul vocabolari un tant al sac un tant al bras».
Par lui la poesie e fo «ferita e farmaco insieme» (ferìde e midisìne intùne), baluart e solêf dal mont.
Intune interviste di Maria Carminati dai 8 di dicembar 1998 a proposit de poesie, il professôr-poete al rispuindeve cussì: «La poesia è un bisogno di un colloquio interiore come chi sente il bisogno di Dio, scrivere è vivere!».
Cussì lu definive il scritôr Carlo Sgorlon: «Filosofo del nulla e poeta assoluto» e come che 47 agns indaûr e riferìs La Fiera Letteraria: «…di Gian Giacomo Menon non sappiamo nulla, sappiamo solo che è un poeta», un vero poeta che era pazzamente innamorato della «vita incandescente delle parole».
Di lui al à scrit in maniere aprofondide il curadôr dal volum Qui per me ora blu
Cesare Sartori, furlan de diaspore, laureât in filosofie inte universitât di Triest, gjornalist professionist de Nazione di Florence, za arlêf dal professôr al liceu classic Stellini, cu la sô ustinade volontât e costance si è impegnât a cori daûr di segns e olmis de grandonone produzion poetiche dal mitic professôr, cuntun progjet culturâl e di divulgazion par un ricognossiment dovût, ancje se in ritart.
Un sfuarç mirabil di fâ cognossi Menon a un public vast. Doi libris, un di poesiis ineditis e une biografie, tantis conferencis e presentazions, un sît (www.giangiacomomenon.it) curât dal stes Sartori, che si pues consultâ e dulà che si pues cjatâ une vaste documentazion che e je inzornade in mût costant su la ativitât di presentazion e divulgazion, e culì po si cjate ancje la publicazion dai componiments, partint di poesiis ineditis, che a vadin indaûr vadì ai agns Cincuante dal ‘900. Dut chest al fâs part di un penç grup di lavôrs, numerâts dal autôr dal 729 al 1277 cence nissune indicazion de date.
Non l’azzardo dei giorni
il sole nei pioppi
galline nere di piuma
e l’ora bruciata nei nidi
il sotterfugio degli anditi
le scale precipitate
i capelli a sfiorare le dita
ogni parola rubata
giocarti nel nascere
e dopo più grande nei lini
oggi soltanto memoria
campo di vetri stirati
Non c’è pena
dove il cuore coincide con la foglia
né morte
se le vene respirano nei tralci
e succhiano dalla terra
una non delusa promessa.
Tu mi hai insegnato
a essere erba e corteccia,
a piegarmi sotto il peso dei grilli,
a farmi sentiero per la formica,
prato e bosco,
perduto nel sapore di una mora.
Ma, dopo, solo,
senza voce di pioggia
né messaggi di arcobaleno.
La grandiose corispondence di composizions ineditis che il poete al à lassât murint e je stade donade de femine Silvia Sanvilli (1922-2013) a la biblioteche civiche Vincenzo Joppi di Udin dulà che cumò e costituìs la part principâl di un fonts siôr di documentazion a disposizion di studiôs e ricercjadôrs.
Il volum Qui per me ora blu, che al à in zontât ancje un preseôs cd cui pièzs musicâi, scrits tra il 1970 e il 2012 di ben 10 compositôrs, che si son ispirâts ai viers dal poete, si pues cjatâlu tes miôr librariis.
(Egle Taverna)
[L'articolo originale in italiano sta in: «Sot la Nape», nn. 1-2/2014, pp. 99-101; la traduzione in friulano è stata pubblicata sul n. XXXII (ottobre 2014) di «Gnovis pagjnis furlanis» (pp. 22-26), rivista annuale dell'Union Scritôrs Furlans di Udine collegata al foglio mensile «La Patrie dal Friûl»].
Egle Taverna


text:
Cimolais
Cimolais (loc. Thimolei) al è un comun di 465 abitants e al fâs part de provincie di Pordenon. Gran part dal teritori comunâl al è comprendût tal Parc naturâl da lis dolomitis furlanis. In tal comun di Cimolais si cjate il famôs Cjampanili di Val Montanaja, un dai pui biei cjampanii di cret dal mont. Schiriis di alpiniscj lu an rimpinât dal 1800 in ca. Tal teritori di chest comun si cjate la cime plui alte da la regjon dopo dal Colians, venastai Cime Preti. La Cime dal Duranno e il comprensori dai Preti a son fra lis monts alpinis plui bielis e salvadis des Alps talianis orientâls. I lastrons da Cima Preti e la ponte a bec dal Duranno a si cognossin de bande de Val Celine e da Val de Plâf. Une vision ce tant biele si pues viodile cun comoditât di Pian Pinedo. Paradîs par i alpiniscj, i rimpinadôrs e cjaminadôrs di mieze Europe, la Val Cimoliane e partìs dal centri di Cimolais e si slungje dentri ta li monts par cutuardis chilometris. Lis Dolomitis furlanis, i spalts di monfalcone-toro,la cime Preti e Duranno, malghis e caseris di ogni fate, a rindin chest puest un dai pui salvadis e naturalmentri conservâts puescj dal mont. A prest, il comprensori dal Cjampanili di Val Montanaja al dovarès rientrâ tal patrimoni naturâl dal Unesco.
Ce viodi a Cimolais:Modifiche
- La fatorie didatiche di pinedo ([1]). Laboratoris par la produzion dal formadi, dal pan; centri pe autoproduzion di energjie da lens e dal vint ( piçule pale eoliche e centrâl di riscjaldament a lens)
- La Val Cimoliane, il Cjampanili di Val Montanaja, il Ricès Pordenon e vie indenant
Cemût rivâModifiche
- Di Udin - Spilimberc fin a Montreâl e podopo sù in val Celine
- Dal Venit, si jes de autostrade a Belun e si va viers Longaron. Da chi in direzion Nert/Dighe dal Vajont, Nert, Cas, Pas San Svualt, Cimolais


text:
Provincie di Triest
La provincie di Triest (Provincia di Trieste par talian, Tržaška pokrajina par sloven) e je la plui piçule provincie de Italie e de regjon aministrative Friûl-Vignesie Julie.
Gjeografie[cambie | modifiche il codiç]
Confins[cambie | modifiche il codiç]
La provincie di Triest e confine a Nord cu la Provincie di Gurize, a Est e a Sud cu la Slovenie, e a Ovest e je bagnade dal Mâr Adriatic (Marine di Triest).
Teritori[cambie | modifiche il codiç]
Il teritori al è prevalentementri colinâr, cun cuestis altis e cretosis. La provincie e je scuasit dal dut comprendude tal comprensori dal Cjars.
Storie[cambie | modifiche il codiç]
Tal XVIII secul, vie pal ream di Marie Taresie di Austrie, il teritori al cognossè un progressîf aument dal trafic maritim par vie de istituzion dal puart franc.
La vignude dal esercit di Napoleon, tal 1809, e puartà la citât di Postumie a comandâ un gran toc dal teritori; dopo de Restaurazion, invezit, la provincie e scomençà a jessi comandade diretementri dal Imperi Austri-Ongjarês.
La vitorie taliane te Prime vuere mondiâl, e il conseguent tratât di Rapallo, a permeterin il passaç al Ream di Italie, fin ae fin de seconde vuere.
Dal 1947 al 1954 la provincie di Triest e fo dividude in doi tocs, clamâts zone A (corispondent ae atuâl estension aministratve) e zone B (la bande nord-ocidentâl de penisule istriane). Il tratât di Osimo al definì i gnûfs confins - ancjemò atuâi - jenfri la Italie e la inalore Jugoslavie.
Economie[cambie | modifiche il codiç]
Popolazion[cambie | modifiche il codiç]
Inte provincie di Triest a vivin cirche 236 mil abitants, scuasit ducj tal cjâflûc. Il secont comun plui grant al è Mugle, con 11 mil residents.
Lenghis[cambie | modifiche il codiç]
Il sloven al è doprât des publichis aministrazions par tutelâ ducj i citadins di marilenghe slovene. A son rilassadis, daûr di une specifiche domande, anche cjartis di identitâts bilengâls, par talian e par sloven.
In uns comuns e je doprade ancje segnaletiche bilengâl.


text:
Onde Furlane e à mandât fûr il bant di concors dal Premi Friûl 2008 e duncje e je partide la machine organizadore, cul intindiment che le caraterize za di agns in ca: discuvierzi e lançâ i gnûfs talents de cjançon in marilenghe.
Par partecipâ al baste presentâ, dentri dai 30 di Otubar dal 2008, la regjistrazion di un toc inedit (su supuart digjitâl) cul test scrit in lenghe furlane o intune altre lenghe minoritarie dal teritori furlan. La formule des selezions e reste simpri compagne: di fat, tra i tocs presentâts, la jurie e selezionarà di 3 a 6 grups o sengui autôrs che a cjaparan part ae fase finâl cuntun conciert curt, de durade di 15/20 minûts.
Tra i partecipants di cheste fase, la jurie e sielzarà un vincidôr che al varà dirit ae produzion di une opare discografiche pe golaine Musiche Furlane Fuarte, in plui de concrete sperance di jessi il prossim fortunât partecipant al prestigjôs Liet International.
CARNICATS IN LAPONIE_ I Carnicats, formazion cjapitanade di Dek Ill Ceesa e vincidore de edizion 2006 dal concors promovût di Radio Onde Furlane, a son stâts di fat ametûts in mût uficiâl ae fase finâl dal Liet International, il plui impuartant festival european par cjançons in lenghe minoritarie, che si tignarà a Lulea, te Laponie svedese, ai 18 di Otubar cu ven.
La cjançon “Oz dream”, e je stade sielzude tra i passe 40 tocs proponûts di grups di dute Europe, rivant a un dai cinc puescj ancjemò a disposizion. Chês altris cinc finalistis a saran decidudis tes semifinâls che tal mês di Jugn si davuelzaran in Galizie, Frisie, Scozie e Laponie.
E cussì, tant che i lôr predecessôrs Prorastar, Kosovni Odpadki e Arbegarbe, i Carnicats a rapresentaran il Friûl te manifestazion organizade ogni an intune citât diferente di une des minorancis linguistichis europeanis.
Lis relazions tra il Friûl e Liet International a deventin simpri plui fissis: di fat, il grup vincidôr de kermesse al sarà invidât ae rassegne “Musiche – pe gnove musiche furlane”, che chest an si davuelzarà ai 28 e 29 di Novembar cu ven, al teatri Palamostre.
Premi Friûl al vie e Carnicats al LietOnde Furlane - Redazion
Onde Furlane e à mandât fûr il bant di concors dal Premi Friûl 2008 e duncje e je partide la machine organizadore, cul intindiment che le caraterize za di agns in ca: discuvierzi e lançâ i gnûfs talents de cjançon in marilenghe.


text:
La nestre “cuintristorie” de prime vuere mondiâl. Une grande tragjedie che e à puartade la muart di tante puare int, e che in Friûl e à metût furlans cuintri furlans in non di decisions cjapadis parsore dal lôr cjâf. O contìn lis storiis che la retoriche dai Stâts nazionâi no à mai contât. (11e pontade. FIN)✒ Redazion
E ce sucedial dopo? Une volte che i esercits si son smobilitâts, che i siôrs de vuere a àn firmât i tratâts, che i muarts a son stâts sepulîts e lis lagrimis des maris suiadis? Ce aie lassade al Friûl cheste sflandorose, epiche, declamade “Vuere sacre ae Bandiere”, onorade dai siei erois, imbastide par difindi e par slargjâ i siei confins? Muarts, disperazion, fam. Ve chi, ce che al è restât. La bugade mortâl de Spagnole, la tremende influence che e à finît di copâ i plui debii, i vecjos, i denutrîts. Une tiere sledrosade dai cjamps di bataie, ruvinade dal sac e bandonade tal pustot. Paîs sdrumâts, disperazion, voie di scjampâ vie, a cirî “in lasimpon”, pai trois dal Mont, une pussibilitât che dopo tancj sacrificis imponûts no vignive concedude. Magari in France. O in Argjentine. In Canadà. E centenârs di fameis de Valcjanâl o des Vals, obleadis a bandonâ lis cjasis dai lôr vons, a sielzerin di trasferîsi in Austrie, in chel che al restave dal grant Imperi, preferint jessi dispatriâts ma pûr simpri intun paîs tant plui civîl di chê Italie che ju voleve masanâ intune culture e intune societât che no rivavin a ricognossi tant che la lôr. Nol baste. Une sdrume di soldâts, di casermis, di guarnigjons in monture a forin inviadis di dute Italie a presidiâ i confins chi di nô. Un mût par agjevolâ i matrimonis fra talians! Une azion di snazionalizazion cidine e strissant, al dîs cualchidun. A inventâsi la retoriche dai monuments, dai sacraris, là che i vues insanganâts dai muarts a saressin deventâts, intune liturgjie macabre di muart, l’esempli par chei fîs che di li a pôc, a pene cualchi an, a varessin vût di metisi ancjemò une volte in monture par murî in Grecie, Jugoslavie o in Russie. Ce grande bufule, ce straordenarie coionade, lusint di medaiis, paradis, memoreazions. Iscrite intune sdrume di patachis, di poesiis fatis recitâ a memorie di plui di cualchi mestre masse ubidiente ae corone, di contis ispiradis a dute cheste propagande insopuartabile e esagjerade. Ator di chei monuments, e nasseve di fat la retoriche dal Fassisim, la esaltazion de “biele muart” pe patrie, il sacrifici des maris, l’imolâsi dai fîs. E vie a cambiâ il cognon des fameis, il non dai paîs, par che a fossin il plui talians pussibii. Massime chei sclâfs. Si che duncje, Zabnice (non sloven che come in furlan al volarès dì “tiere di ‘savis”) al devente, inte ridicule traduzion taliane, Camporospo. Ma stant che nol pâr bon, ve il plui patriotic “Camporosso”, ven a stâi tiere rosse di sanc imolât par une bataie juste. Chê scombatude cuintri i turcs tal ‘400 magari: ma simpri buine par ricuardâ che un bon cristian al sa ben che la anime spandude cul sanc e je plui gradide al cîl, come che a zighin i capelans militârs cuant che a benedissin i canons. Il tratât di vuere (che nol fo gran di pâs, viodudis lis sôs conseguencis) nus à duncje definitivementri glotûts inte panze di un stât incjocât di nazionalisim, di prejudizis raziâi, cetant grivi e bacanot, une vore convint di sburtâ chel procès di snazionalizazion etniche, culturâl, sociâl tacât tal 1866, cuant che il tricolôr pe prime volte al à svintulât tal cîl di Udin, e rilançât tal 1919. Crudelmentri, in plui di cualchi câs. Conseguencis? O sin stâts presidiâts, militarizâts, trasformâts intun gredei di poliziots, maressiai e doganîrs. Une situazion che cul timp si è ancje complicade, si che duncje di une tiere intal “cûr” di Europe o sin deventâts il “cûl” de Italie, presidi ultin di un stât che al à fat une grande fature, simpri, a ricognossi la nestre specialitât. O vin paiât insome un presit cetant alt, e o lin indenant a paiâlu. Par chest, il “centenari” de vuere nus à parût une bufule in plui. Une comedie tragjicomiche, une burlete che nus ingomee ancjemò prime che e scomenci. Nol fossial ancje dome par ducj i beçons che a son stâts metûts sul plat, in cheste ete di crisi e di dificoltât. E no podìn restà cussì, cence pandi il nestri pinsîr, libar, eretic, cuintritindince. O vin di oponisi ancje intal non di chei vecjos, di chei muarts, di chês feminis, di chei fruts, di ducj chei mats che in chestis pirulis o pensin di vê almancul un fregul riscatât. Il segn che le vin fate gruesse a son lis vôs che i benpensants nus àn indreçadis par convincinus che cheste nestre rubriche e va cuintri il spirt patriotic de nazion. Benon. Ma di cuale nazion? No di sigûr de nestre. Cualchidun nus à dit che o vin ofindude la monture, la memorie, la storie di tancj zovins che le àn puartade murint par fâ il lôr dovê. O volarès podê domandâ a ducj chei zovins che a son stâts crevâts di une granade, o fusilâts dai carabinîrs, o che si son pierdûts par simpri intal pantan di une trincee, se chê monture ur è stade comude cuant che, blestemant o preant o maledint re e bandiere, a son crepâts pensant ae famee, ai fîs, ai vecjos che no ju varessin mai plui viodûts. Nus àn ancje dite che chest nestri at di libare cussience al riscje di dividi, di meti malepâs, di sgarfâ tal turbit, cuant che invezit o varessin dibisugne di pacificazion e di concuardie. E invezit, o vin continuât a insisti. A vierzi la plaie. Parcè che al vâl di plui un dolôr responsabil che une mancjance di pinsîr incocalide. E une cussience che e rimuardi al è il segn di un spirt che no si lasse dislidrisâ come che al fos une jerbe triste. Ma che al ten dûr cu lis ongulis e cui dincj, magari pierdint dut ma di sigûr no la fam di libertât. La dignitât di un popul che di simpri al sburte dì par dì une vite di fadie, ma libare e braurose de sô libertât. Cualchidun nus à ancje dit che divuardi se cheste serie di schiribiçs e ves di jentrâ intune scuele. Ma il compit di un insegnant no isal chel di dismovi la cussience? Di stiçâ il confront? Di fâ viodi il mont cun voi clârs, libars di ogni fumate? Se la bestie e vuache al è segn che je stade colpide. E duncje a bon pro! De pâs e de libertât di ogni popul di chest mont. ❚
Angelo Floramo


text: Offers for Mountain Loipersdorf Bei Furstenfeld, reservations Mountain Loipersdorf Bei Furstenfeld, Loipersdorf Bei Furstenfeld Offers, Offers Loipersdorf Bei Furstenfeld Styria, Austria Loipersdorf Bei Furstenfeld Offers, Offers accommodation Loipersdorf Bei Furstenfeld, offer accommodation Loipersdorf Bei Furstenfeld, Travel offers in Loipersdorf Bei Furstenfeld, Loipersdorf Bei Furstenfeld 2022 - 2023, Loipersdorf Bei Furstenfeld hotels, Austria Loipersdorf Bei Furstenfeld, bus trips to Loipersdorf Bei Furstenfeld, airplane tickets to Loipersdorf Bei Furstenfeld, individual travel Loipersdorf Bei Furstenfeld, apartments Loipersdorf Bei Furstenfeld, Loipersdorf Bei Furstenfeld booking, accommodation Loipersdorf Bei Furstenfeld, accommodation in Loipersdorf Bei Furstenfeld, trip Loipersdorf Bei Furstenfeld, hotel in Loipersdorf Bei Furstenfeld, hotels in Loipersdorf Bei Furstenfeld, Loipersdorf Bei Furstenfeld hotels, reservation Loipersdorf Bei Furstenfeld, stay Loipersdorf Bei Furstenfeld, Loipersdorf Bei Furstenfeld resort, holiday Loipersdorf Bei Furstenfeld, Loipersdorf Bei Furstenfeld tourism, hotels Loipersdorf Bei Furstenfeld, Loipersdorf Bei Furstenfeld trip.


text:
Il bivac si cjate a 1175 metris di altece, tal mieç dal percors naturalistic dai cjampanii dal Lander, che al partìs di Dimplan, troi CAI n. 408. «La vecje struture e jere stade fate tai agns 80 – al dîs Massimiliano Di Monte, president de Associazion Amîs da Mont – dopo 36 agns a jerin problemis di sigurece e o sin rivâts al pont che o le butavin jù, e la storie e finive li, o o metevin man a sistemâle. O vin scugnût prin di dut sanâ variis robis. La prime struture e jere stade fate sù suntun teren privât, dopo nô come associazion o vin scugnût paiâ condons, ma istès nol è bastât parcè che une part dal teren e jere inmò di proprietât dal mestri Ciglian e dai eredis. Par rivâ a sanâ, 7 agns fa, il Comun nus à dade une man e al è deventât paron dal bivac.»
Ma chest al è stât dome il prin pas! La associazion si è dade di fâ par bati casse a tantis puartis, sburtade soredut dal fat che ogni an e je simpri tante int che e va sù: cirche 800 -1000 personis!
Il Comun di Darte nol veve bêçs. Tal 2014, la associazion e à vude la pussibilitât di presentâ une domande al ‘fonts montagne 2014’ e tal 2015 e à vint il bant e ricevût de provincie 13.000 euros.
Ma no jerin avonde par puartâ indevant il progjet. Si è mot il Comun e al à presentade une domande di contribût ae Comunitât montane e cheste e à finanziade une altre fete di cirche 9.000 euros e «o vin decidût di lâ indevant – al continue Massimiliano – e intant o vin fate domande ae fondazion CRUP.
Par podê vê chest contribût, o vin scugnût fâ un contrat di comodât di ûs tra il comun e la associazion par 20 agns.
Tal Jugn dal 2016, o sin partîts: in trê mês o vin butât jù il vecjo, e tornât a fâlu sù gnûf. Pai lavôrs, o vin sielt aziendis cualificadis locâls. La struture e je stade fate in len de dite ‘Vivere nel legno’ di Sauris, la part dal basament e je stade fate de dite Giovanni e Mirco Peresson di Darte, i sieraments a son stâts fats di Giuseppe Selenati di Sudri, il cuviert a Çurçuvint di Gilan. Tancj di lôr a àn metût in cont dome il pûr cost dal materiâl.»
No si pues dismenteâ ancje il grant lavôr che al è stât fat di plui di 30 volontaris: ognidun al à metût dal so. Ancje midiant dal lôr contribût preziôs la associazion, sparagnant cualchi biel francut, e à podût sabide ai 5 di Novembar screâ il gnûf bivac. Al siere il President «il bivac di vuê al è une struture libare come che e jere prin. Lu vin un pôc ampliât e zirât, che al cjali ben la valade, e la struture e je di 5×5 metris – cirche 25 metris cuadrâts.
A flanc, ancje pal rispiet de fature che a àn fat i vecjos socis, o vin lassât il vieri basament dal prin bivac, fat cu lis pieris puartadis sù su pe schene di chescj vecjos.»
No us reste che lâ a fâ une biele cjaminade di cualchi ore tal bosc par rivâ a viodi cheste gnove struture tal mieç dal vert e de pâs! ❚
✒ Marta Vezzi
CJARGNE. Gnûf bivac dal Lander............
Il bivac si cjate a 1175 metris di altece, tal mieç dal percors naturalistic dai cjampanii dal Lander, che al partìs di Dimplan, troi CAI n. 408. «La vecje struture e jere stade fate tai agns 80 – al dîs Massimiliano Di Monte, president de Associazion Amîs da Mont – dopo 36 agns a jerin problemis di sigurece e o sin rivâts al pont che o le butavin jù, e la storie e finive li, o o metevin man a sistemâle. O vin scugnût prin di dut sanâ variis robis. La prime struture e jere stade fate sù suntun teren privât, dopo nô come associazion o vin scugnût paiâ condons, ma istès nol è bastât parcè che une part dal teren e jere inmò di proprietât dal mestri Ciglian e dai eredis. Par rivâ a sanâ, 7 agns fa, il Comun nus à dade une man e al è deventât paron dal bivac.»


text:
Istât, timp di vacance e magari di polse. No puedie cheste jessi une buine ocasion par cjatâ ancje il timp di lei alc e magari di cirî di lei alc par furlan? Din alore une cjalade a cualchidun dai libris vignûts fûr tai ultins timps che si podarès puartâsi daûr al mâr o su pai monts.
Pe narative si podarès tacâ cuntun romanç zâl, il libri di Adriano Nascimbeni vincidôr dal premi Sant Simon di Codroip, “Jo e Luzie, un delit di paîs” (Forum), po dopo si podarès passà a lis contis picantis e ironichis di “Ses e Barete” (KappaVu) di Francesca Gregoricchio. Pai amants de ironie o par cui che nol à mai vût ocasion di leilu, e jê po dopo la pussibilitât di cjolisi, tal decenâl de muart, lis ristampis frescjs frescjs, dai libris di Riedo Puppo. Par esempli il so “Par un pêl” rivât dal 1960 in ca, ae none ristampe, che al è di sigûr un dai libris furlans plui vendûts e lets di simpri.
Di conseâ ancje la opare vignude fûr di poc par cont de Societât Filologjiche Furlane, su un altri grant personaç de narative furlane, “Dino Virgili… chel frut dai cuêi”.
Al vâl po dopo la pene di cirîsi i ultins doi numars de riviste “La Comugne” (KappaVu), che a son, come simpri, un miôr di chel altri.
Par fâsi un dôs ridadis, che al fâs ancje bon sanc, e dismenteantsi lis ideis masse cervielotichis dai colaboradôrs de Patrie dal Friûl, no si varès di fâsi scjampâ il libri antologjic di Gjelindo Titiliti “Copefastidis ma no dome!” (Ribis) Di Gigi Mestroni.
Par finî cui amants de poesie, l’Istât a puès jessi une biele ocasion par là a leisi la racuelte “Rondeau, venti variazioni d’autore” (Forum) che e met adun lis poesiis di grancj poetis forescj e talians voltadis par furlan tai agns di Pierluigi Cappello. ■
Maurizio Biasizzo
Leturis pal Istât............
Istât, timp di vacance e magari di polse. No puedie cheste jessi une buine ocasion par cjatâ ancje il timp di lei alc e magari di cirî di lei alc par furlan? Din alore une cjalade a cualchidun dai libris vignûts fûr tai ultins timps che si podarès puartâsi daûr al mâr o su pai monts.


text:
O soi devant di chescj mûrs frêts e cuvierts di jerbe, che in altri timp a forin cjasis cun i fogolârs cjalts e fumants.
Mi figuri, mi impensi cemût che e jere la vite in chescj timps cuant che i frutats di dutis lis fameis a zuiavin contents tal viert da pîts de mont e lis feminis a lavin cul zei a cirî lis jerbis, parcè che a mangjin lis vacjis e lis pioris tal Invier, lis gjalinis che a sgjarpedin tal prât, la fontanute che e riceveve la aghe frescje dal piçul riûl, i lidrics e lis bledis tal ort. Cuant che i oms a lavin a vore fûr paîs par masse timp e come che al diseve gno nono “si lave a vore in Gjermanie”.
Mi imagjini chel paîs cence soreli cu la ombrene che e scomence de Sierade e e finìs a Fevrâr cul Invier masse frêt e la nêf che si disfe cuant che e rive la Vierte e dut al è in flôr.
In chest piçul borc dongje Salet al è nassût gno nono bis Costantino, il gno nono Gio Bata e ancje gno pari.
Si clamave Cju di Umil o Chiout Degli Uomini come il cognon di dutis lis fameis che a son stadis culì. Parcè che cuant che i zovins si son maridâts, lis feminis a lavin a stâ ae cjase de famee dal om.
Vuê dome a son lis cjasis sdrumadis cence int, ducj a son lâts vie, prin pe emigrazion dopo pes dôs vueris, daspò pal taramot dal 1976. Almancul a restin lis ruvinis: mûrs frêts, ma plens di storie cjalde che mi vuelin fevelâ.
Cristina degli Uomini
#1062


text:
Mandi, nono! Dulà vâstu?
Mandi frute! O voi in comun, a fâ la cjarte di identitât.
Cjale che vuê e je sierade la anagrafe!
Cemût? Di miercus? E je simpri stade vierte di miercus.
Lu sai, ma di un pâr di mês a àn cambiât orari, cumò a son vierts la metât des voltis.
Parcè mai, po? No vevino voie di lavorâ?
Ma no, nono, no son mighe chei che a lavorin che a àn decidût. Tu sâs cemût che e va, cu la spending review.
Splendi? A àn pôc ce fâ i splendits, se a gjavin i servizis a la int!
No “splendi”, nono, “spending”. Spending review.
Mah. No sai parcè, ma chestis peraulis inglesis mi somein un mût par freânus cence fânus capî che nus àn freâts. Ce isal cheste volte?
Spending review: “spending” e je la spese, “review” al vûl dî revision.
Ah, chê robe che e fâs ancje tô none, che e controle simpri il scontrin a cjase, par viodi che no i vedin batût in casse doi litris di lat invezit di un. Jo no le clami “splendi reviù”, le clami “jessi tichigne”.
No, nono, no “revision” in chel sens. Fâ spending review al vûl dî taiâ lis spesis, stâ atents di no butâ vie bêçs dulà che nol covente, riorganizâ lis robis par jessi plui eficients.
Ah! Sparagnâ! Covential clamâle “splendi reviù”? No varan mighe di vignînus a insegnâ i inglês a noaltris furlans cemût sparagnâ? Ma l’ufici dal comun ce jentrial?
Al jentre, parcè che la spending review e je une robe fate tal public, par ridusi il debit. Cussì a sierin cualchi servizi, a scurtin cualchi orari, a tain cualchi robe in mût di sparagnâ. Lu àn decidût a Rome.
Ah. E si son taiâts ancje la lôr pension?
No, nono, chê no.
Lis “auto blu”?
No crôt.
E dome il gno ufici dal Comun àno taiât?
No sai ben, nono.
Lu sai jo: cheste “splendi reviù” mi somee ce che e fâs tô none cun me: nuie tais tal bar o abonaments ae television par cjalâ il balon, ma cuissà parcè scarpis e sbelets no si puedin mai taiâ!
✒ Bete Di Spere
NO SON PERAULIS PAR VECJOS. Spending review............
Mandi, nono! Dulà vâstu?


text:
Archivio 02/2013 – La Patrie dal Friûl
Nissune acuile parsore dal gnûf World Trade Center............
Magari cussì no, insom dal gnûf World Trade Center di New York no si podarà viodi la bandiere dal Friûl, cemût che al veve imprometût Mario Collavino, l’imprenditôr nassût a Muris di Ruvigne emigrât in Canada che al à vût la commesse par fâlu sù. Ma no je colpe sô: a son stadis lis autoritâts […] lei di plui +
Paîs Basc: passe cent mil personis pai presonîrs politics............
Sabide ai 12 di Zenâr passe cent mil personis, almancul 115 mil daûr di diviersis stimis, a àn colassât il centri di Bilbo / Bilbao par chê che e ven calcolade la plui grande manifestazion popolâr inte storie resinte dal Paîs Basc. La iniziative e jere stade clamade dongje de organizazion Herrira par domandâ il […] lei di plui +
SLOVENIE – La promozion turistiche slovene e ponte sul virâl traviers i social network............
Intant che in Friûl la Agjenzie Regjonâl Promotur e je tal mieç di une bufere, ma no di nêf, cul belanç congjelât, di là dal clap in Slovenie si sperimentin gnovis strategjiis par promovi il turisim invernâl. Il Slovenian Tourist Board al à vût la idee di promovi il Paîs tant che mete pai sports […] lei di plui +
AUSTRIE – Fin de contese tra i partîts di guvier sul “servizi militâr obligatori sì o no”: il popul al dîs di no al trend european di abolî la coscrizion............
Vie pe campagne eletorâl di Viene, tal mês di Otubar dal 2010, il sindic di Viene Michael Häupl (SPÖ) al à domandât di decidi cuntun referendum sul avignî dal servizi militâr obligatori. Dacuardi a pro di un esercit professionâl a jerin i Verts, BZÖ e il gnûf partît tor il miliardari canadês-austriac Stronach; cuintri, il […] lei di plui +
Il cantîr edîl multietnic: ve un manuâl pratic pe integrazion di lengaçs e cognossincis............
“Manuale pratico delle costruzioni per un cantiere multietnico: integrazione di linguaggi e conoscenze tecniche” (editât di Mimesis Editore di Milan) al è un volum che al jude a sensibilizâ i operadôrs dal mont de edilizie sui temis de costruzion come che i vûl e de sigurece, traviers la integrazion de lenghe furlane – lenghe dal […] lei di plui +
La mape dai “transfrontalîrs”............
Austrie, Slovenie, Cravuazie. La gjeografie dai traliçs “transfrontalîrs” e conte 19 progjets depositâts in Regjon. Ju à metûts su mape il Cordicom, il Coordinament dai Comitâts dal Friûl-VJ pal ambient e la cualitât de vite. A chescj progjets a van zontadis dôs liniis internis: la Redipuie – Udin Sud e ancje la Cordignano (Trevîs) – […] lei di plui +
INCHIESTE – I coscj de energjie............
Lis fantasimis, lis scomençà a scjassâ, bielzà tal 1981, Andrea Pittini: “Se i siôrs politics no lu àn ancjemò capît, lu disìn a clâr. O stin finint la benzine”. Plui o mancul ce che al va ripetint dal 2002 in ca. Po, si à zontât Fantoni: “Rispiet ai altris paîs de Europe, la bolete nus […] lei di plui +
SAGHE FURLANE – 1. Il Friûl al è nassût cussì............
«Saghe», dal todesc, al volarès dî: racont, leiende. O pensín che tantis leiendis dal Friûl, studiadis a font, a puedin pandinus alc sul passât de nestre çocje che tes leiendis tramandadis di nono in nevôt e ten cont alc di etis lontanis e di gjernaziis tant diferentis che, cul lâ dal timp, a àn dât […] lei di plui +
CJARGNE VIVE. La aziende agricule de famee............
Piero Travani Tomat al è un zovin di vincj agns inamorât de sô tiere e dal so lavôr. Dopo vê finidis lis scuelis superiôrs (al è perît edîl), al à sielzût di continuâ la ativitât di so pari inte aziende agricule, savint benon lis dificoltâts che al varès cjatât ma fiduciôs intun doman plen di […] lei di plui +
Novitâts sanitariis a Damâr. Si scree un centri radiologjic privât............
“La idee e je di un privât – al conte Paolo Cucchiaro, President dal Cosint – che al à domandât un spazi in locazion par realizâ un centri radiologjic. Il Cosint, esaminade la richieste e viodût che la iniziative e jere compatibile cu lis normis urbanistichis de zone D1 di Damâr, tignint cont dal gjenar […] lei di plui +
Un progjet politic… diferent............
Si è screât di pôc un gnûf progjet politic autonomist clamât “Un Friûl Diferent”. Daûr des intenzions dai promotôrs «la iniziative e nas de dibisugne di dâ rispuestis concretis aes necessitâts politichis e aministrativis dal Friûl, intune fase storiche là che la sene politiche taliane e je dominade de confusion.» Lis soluzions, duncje «a son […] lei di plui +


text:
Venerdì 13 maggio 2016, il presidente del Movimento Civico Culturale Alpino-Adriatico “Fogolâr Civic” e del Circolo Universitario Friulano “Academie dal Friûl”, prof. Alberto Travain, è intervenuto tra i relatori all’incontro pubblico organizzato dal Club per l’Unesco di Udine presso la locale sede universitaria di Palazzo di Toppo Wassermann in occasione della Giornata Internazionale delle Famiglie.
COMUNICATO sociale alla stampa italiana – Udine, 15.V.2016
“La famee chê de tradizion ven a stâi chê ‘normâl’ – peraule vuê fûr di puest in timp di relativiscj –, chê fate de union di un om e une femine, model che si inzegnisi tant di difindilu par garanzie di esempli e ecuilibri in cont di educazion de fiolance, in graciis di leçs ‘libertariis’ e di un tant disinvolt doprâ cence sintiment i dirits vignûts fûr di chês, in presint chê famee dispès no je riferiment di une educazion di sest. Se al è, duncje, legâl separâsi e divorziâsi a ogni pît alçât in barbe ai canais, imbeverâts sù ben e no mâl su lis resons di une realtât pastanade sul capriç e ancje chê passade par ‘normalitât’, ve che no dome chel stamp di famee al impersone diret simpri mancul un riferiment di educazion vêr – e des voltis ancje di afiet – pai fruts di cjase, ma di chês carencis li il Stât dete leç al pâr che si produsi in cualchi mût par compliç, passant par lecit il lôr dam te societât e dant in man la sô complicade aministrazion” (trad. it. “La famiglia tradizionale ovvero ‘normale’ – termine improprio in età relativista –, nata dall’unione di un uomo e di una donna, modello che tanto ci si affanna a difendere come garanzia di esempio ed equilibrio in materia di educazione dei figli, grazie a legislazioni ‘libertarie’ e ad un disinvolto ed irresponsabile utilizzo diffuso dei diritti da queste sanciti, non costituisce oggi sovente un’agenzia educativa credibile. Se è, dunque, legale separarsi e divorziare a ogni piè sospinto in barba alla prole, abilmente piegata alle ragioni di una realtà modellata a capriccio e passata anch’essa per ‘normalità’, non soltanto quel modello di famiglia sempre meno rappresenta in automatico un effettivo riferimento educativo – e talvolta anche affettivo – per i figli a carico, ma di tali sue carenze lo Stato legislatore sembra farsi in qualche modo complice, legittimandone il danno sociale affidato a controversa gestione”). Così, nel suo intervento in lingua friulana dal titolo “La ‘normalitât’ che e tradìs i fîs”, si è espresso il prof. Alberto Travain, presidente del Movimento Civico Culturale Alpino-Adriatico “Fogolâr Civic” e del Circolo Universitario Friulano “Academie dal Friûl”, all’incontro proposto venerdì 13 maggio 2016 dal Club per Unesco di Udine presso la sede universitaria locale di Palazzo di Toppo Wassermann in occasione della Giornata Internazionale delle Famiglie.


text:
2007
Jump to navigation Jump to search
Acjadiments[cambie | modifiche il codiç]
In Friûl[cambie | modifiche il codiç]
- 23 di Novembar - Aprovade dal consei regjonâl cuntune maiorance trasversâl la gnove leç su la lenghe furlane dopo diviers mês di discussion
Ator pal mont[cambie | modifiche il codiç]
1 di Zenâr[cambie | modifiche il codiç]
- Ban Ki-Moon al devente segretari gjenerâl dal ONU al puest di Kofi Annan.
- La Romanie e la Bulgarie e jentrin inte Union Europeane.
- La Gjermanie e cjape la presidence di turni de Union Europeane.
- La Slovenie e adote l'Euro.
- La Svuizare jentre tal tratât di Schengen.
- La citât di Sibiu in Romanie e je la citât europeane de culture.
Nassûts[cambie | modifiche il codiç]
Muarts[cambie | modifiche il codiç]
Premis Nobel[cambie | modifiche il codiç]
- pe midisine: Mario Capecchi, Oliver Smithies e Martin Evans
- pe fisiche: Albert Fert e Peter Grünberg
- pe leteradure: Doris Lessing
- pe chimiche: Gerhard Ertl
- pe Pâs: Al Gore e Ipcc
- pe economie: Leonid Hurwicz, Eric S.Maskin e Roger B. Myerson


text:
Lis elezions a son simpri plui dongje, ma il Parlament di Rome nol è mai stât cussì lontan dal Friûl. I furlans a laran a votâ ai 25 di Setembar pes elezions talianis, ma la impression vere par cui che al à a cûr i interès de nestre tiere e je che noaltris in cheste partide no contìn nuie. Di agnorums in Italie i guviers no à vude masse considerazion pe nestre int. E la situazion no cambiarà di cumò indevant, soredut daspò de riduzion dal numar dai deputâts e dai senatôrs, votade a sbreghebalon ancje dai eletôrs di chenti. La gnove configurazion e à fat a fruçons chê pocje rapresentance che o vevin, ridusintle dal 40 par cent. Cun gjonde, inceâts de antipolitiche, i furlans si son firmâts di bessôi la condane a no vê plui nissune pussibilitât di contâ intal panorame politic talian.
◆ Stant che dut câs al è dibant lamentâsi di ce che al è za sucedût, viodìn trop che a contin i temis che a tocjin in maniere specifiche il Friûl inte campagne eletorâl. La rispueste e je: nuie. Su la schede eletorâl si puedino sielzi fuarcis che a puartin indevant la nestre autonomie? No. Che a vuelin fâ cressi il rûl internazionâl de Regjon che la storie e la gjeografie i àn assegnât? No. Che a dan soluzions gnovis par rinfuarcî e ripensâ la dimension economiche dal nestri teritori cuntune gnove valorizazion des sôs risorsis? No. Che a vuelin frontâ cun fuarce i problemis de mont, dal dissest idrogjeologjic, de transizion ecologjiche viers di un gnûf model di svilup? No. E o podaressin lâ indevant cjalant dut ce che la nestre regjon e è pierdût in tiermins di sanitât, istruzion, digjitalizazion, atrativitât. La rispueste e je compagne par ogni cuistion. Ducj le contin, ma la veretât in struc e je che nuie al cambiarà in miôr.
◆ Il Friûl al è residuâl intal dibatit politic e in chest no je maravee. In altris timps o varessin fat “di bessôi”, ma la Regjon no à mendât i siei problemis nancje cul plui grant assestament di belanç de sô storie, 830 milions di euros par buine part strassâts tal mês di Lui in oparis e oparutis finanziadis cence vê un criteri clâr, plui par vê consens aes elezions che par altri. “Si à simpri fat cussì”, al è il discors che si dopre di solit par dâ reson a cui che al dopre il sô podê (e i nestris bêçs) a sô discrezion. Al è un fat dut câs che se i nestris problemis no rivìn adore a fâju pesâ nancje a Triest, cemût varessino di fâju pesâ a Rome?
◆ No je dome cuistion di “numars”, ma ancje di cualitât de rapresentance e di condivision di prospetive. Prin di dut e je la cussience di jessi popul che e mancje. A Triest, i grancj nons de politiche rapresentade su lis tv talianis (i Patuanelli, i Rosato, i Fedriga) a san di vê daûr une comunitât che i ten ai siei interès. Par chest a tegnin a ments la situazion de lôr citât, e su lis partidis decisivis si cjataran simpri dacuardi. I elets furlans invezit – se si cjatin dacuardi – al è dome su la partide dal Udin. ❚
Elezions: cui che le conte e cui che nol conteWalter Tomada
Lis elezions a son simpri plui dongje, ma il Parlament di Rome nol è mai stât cussì lontan dal Friûl. I furlans a laran a votâ ai 25 di Setembar pes elezions talianis, ma la impression vere par cui che al à a cûr i interès de nestre tiere e je che noaltris in cheste partide no contìn nuie. Di agnorums in Italie i guviers no à vude masse considerazion pe nestre int. E la situazion no cambiarà di cumò indevant, soredut daspò de riduzion dal numar dai deputâts e dai senatôrs, votade a sbreghebalon ancje dai eletôrs di chenti. La gnove configurazion e à fat a fruçons chê pocje rapresentance che o vevin, ridusintle dal 40 par cent. Cun gjonde, inceâts de antipolitiche, i furlans si son firmâts di bessôi la condane a no vê plui nissune pussibilitât di contâ intal panorame politic talian.


text:
Venit
Il Venit al è une regjon da la Italie dal Nord-Est che al dì di vuê al à in plui di 4,5 milions di abitants. E confine a soreli jevât cul Friûl-Vignesie Julie, a Nord cun l'Austrie, a soreli bonât cul Trentin-Sud Tirôl e cun la Lombardie, a Sud cun l'Emilie-Romagne. Il cjâf lûc regjonâl al è Vignesie. Lis altris citâts a son: Verone, Padue, Vicense, Trevîs, Ruvì e Belun.
Teritori
Il teritori de regjon al è morfologjicamentri une vore svariât: al è componût principalmentri di planure (in plui dal 55 par cent), ma con vastis zonis montagnosis inte provincie di Belun, dulà che a son logadis lis Dolomitis. L'aree des Dolomitis e comprent il Cjadovri, l'Agordin, il Comelic e il Dimpeçin.
La zone colinâr e je composte dal massiç dal Grappa, dai Monts Lessins e dal altiplan di Asià.
La planure Venete si slargje par la pluritât de regjon, dilunc di dute la part meridionâl, traviersade di flums une vore impuartants, come il Po, l'Adis e la Plâf.
A Ovest, al confin fra Venit, Lombardie e Trentin si cjate il plui estês lâc talian, il Garde.
Storie
Economie
Traspuarts
Politiche
Zonte regjonâl al dì di vuê (nomenade in Avrîl 2005):
- Giancarlo Galan - president
- Luca Zaia - vizi-president e assessôr aes politichis agriculis e dal turisim
- Renato Chisso - assessôr ae mobilitât e infrastruturis
- Giancarlo Conta - assessôr al ambient
- Marialuisa Coppola - assessôr aes politichis di belanç
- Oscar De Bona - assessôr aes politichis des flus migratoris
- Elena Donazzan - assessôr al istruzion e formazion
- Fabio Gava - assessôr ae economie, disvilup, ricercje, inovazion e politiche istituzionâl
- Massimo Giorgetti - assessôr ai lavôrs publics e sport
- Renzo Marangon - assessôr al teritori
- Flavio Silvestrin - assessôr ai ents locâi e al personâl
- Flavio Tosi - assessôr ae politiche sanitarie
- Stefano Valdegamberi - assessôr aes politichis sociâls
Viôt ancje
Leams


text:
Distret di Hermagor
Il distret di Hermagor-Pressegger See al è un dai distrets dal stât federât austriac (tod. Bundesland) dale Carintie.
Al è ulteriormentri divisibil in 7 comûns (tod. Gemeinden) - di chescj, 1 al è une "citât" (tod. Stadt); 2 a son "comûns cun derit di marcjât" (tod. Marktgemeinden). Di seguit la liste.
Citâts[cambie | modifiche il codiç]
- Hermagor-Pressegger See (slov. Šmohor-Preseško jezero)
Comuns cun derit di marcjât[cambie | modifiche il codiç]
- Kirchbach (slov. Cirkno)
- Kötschach-Mauthen
Comuns[cambie | modifiche il codiç]


text:
La pagjele ai furlans
I neofassiscj a compravin kalashnikov in Slovenie e a cjolevin ancje la nafte. Nuie mâl come inizi par jessi nazionaliscj.
Su Facebook tante int e veve metût Mi piace su la pagjine dai Nazionalisti Friulani. Cuasi il stes numar di Lorella Cuccarini.
Rindût public un sms dal telefonin dal president dal Udinese. I hackers nordcoreans a continuin a colpî.
Ancje Renzi al mande la pagjele ai furlans. Par ritirâle al baste paiâ il ticket.
Lis cjamesis verdis mandadis in judizi par bande armade. I leghiscj a àn capît che pe strade il vert no si mimetize ma si note miôr, tant che cumò si stan informant sul presit des cjamesis neris.
Renzi e Serracchiani fin al 2018 par cambiâ l'Italie e il Friûl. Dopo a domandaran i timps suplementârs.
Dopo 13 agns al cambiarà il diretôr de protezion civîl, a son rivâts a disconzelâlu a fuarce di butai intor sâl.
Rome e decît che i ospedâi di Glemone, Cividât, Sacîl e Manià no son plui di considerâsi ospedâi. Facil par lôr che a mandin i fruts a fâsi dâ di tete dai cjans lôf.


text:
IN CHÊ DÌ. LA ZORNADE DI UN FURLAN DAL POPUL CJAPÂT DENTRI TAL TRAMAI DE STORIE – 2e PUNTADE. Delchi, çatâr sul Tiliment in Tabine di Ruvigne, al ven precetât dal gjenerâl zarist Suvorov par fâ passâ i siei cosacs, tal Avrîl dal 1799, cuintri Napoleon | Il 1799 in Friûl: Udin fiscade dai cosacs | Il 1799 in Europe: un tiremole............
La ostarie di Tabine e je clipe di fûc di lens, che al sclopete dentri dal grant fogolâr. Une flame che e scjalde e che e suie: «Disastri di une ploiate dal boie cjan, maladete che no mole di une setemane! Une aghe scure di muse come il cîl parsore de Patrie!». Vigji dal Griso, […] lei di plui +


text:
Interviste a Erika Furlani, sindiche di Cjampfuarmit
Biadelore o rivi a intervistâ une femine par cheste rubriche sui sindics che a fasin part de ACLiF- Assemblee de Comunitât Linguistiche Furlane. O tachi cuntune amie, e duncje vie pe interviste o doprarai il “tu” pe sindiche di Cjampfuarmit, Erika Furlani. Fra l’altri, Erika e je “lade sù” sot dai colôrs di un partît furlanist, Patrie Furlane, duncje o soi particolarmentri curiôs di savê ce che e pense de Assemblee.
__
Erika, Cjampfuarmit cuant isal jentrât te ACLiF?
O ai vût di lâ a viodi: o sin jentrâts cuant che e jere la aministrazion di prime, ma o ai di dî che di conseire di oposizion in pratiche no le ai mai sintude nomenâ di lôr. Pense che o crodevi scuasit che o fossin stâts nô a fâ buine la partecipazion. Tant par dî che si pues jessi dentri in plui manieris…
__
E cumò che tu sês tu? La Assemblee si “sintie”? Ce rapuarts âstu cun jê tant che aministradore?
Jo o ai delegât il nestri conseîr Oscar Olivo a lâ aes assembleis, ma dut câs o soi simpri informade di dut, o seguìs lis comunicazions che e fâs e mi sint cul president Maurmair. E je une istituzion presinte e ative, nuie ce dî, e che e à la nestre plene atenzion e disponibilitât ae colaborazion.
__
Cemût ti cjatistu a jessi sindiche che e fâs part a un partît furlanist? Tu sês, magari cussì no, une moscje blancje. Ce rapuart âstu cui sindics leâts ai partîts talians?
I rapuarts a son normâi e di colaborazion, no mi sint “disvantazade” parcè che no fâs part dal sisteme dai partîts talians. Duncje disìn che si pues trancuilementri jessi sindic ancje cence apartignincis ai partîts di Rome o Milan: o podaressin jessi di plui! (e rît, ndr)
__
E come femine, âstu vût cualchi dificoltât o difidence in merit al rûl di sindic? E ti fâstu clamâ sindic o sindiche/sindichesse?
Cjale, pal fat des terminologjiis jo no bacili tant. Al è di une vite che o soi “inzegnîr” (si è laureade in inzegnarie a Udin, ndr) che al è un tiermin masculin, ma par me a son tiermins tecnics, neutris. Il rispiet e la paritât si vuadagnin in altre maniere, fasint ben il to lavôr. E o ai di dî che tant che sindic, jo no ai di contâ nissun episodi li che mi soi sintude discriminade o considerade di mancul par vie che o soi femine.
__
Jessint tu braurose di partignî al nestri popul cence platâti daûr di un partît “forest”, secont te ce varessie di fâ la ACLiF par sburtâ chest sens di apartignince al Friûl?
Par me e à di fâsi sintî di plui a nivel di comunicazion. Fâ sintî che al esist un orghin istituzionâl che al fâs riferiment al teritori dal Friûl, che al prudele e che al sosten la lenghe furlane. Chest par recuperâ il sens di comunitât che si sta smamint e che al è simpri stât une carateristiche dai furlans. Cence chest sens di comunitât no varessin podût frontâ il taramot come che lu vin frontât, par fâ un esempli. Cumò si sta sparniçant masse une sorte di egoisim e di individualisim sterp che o vin di fâ di dut par superâlu.
__
La Assemblee podaressie jessi un element par belançâ i ecuilibris saltâts cu la riforme dai ents locâi e che a somein favorî dome Triest?
Intun ciert sens sì, ma no tant cuntun rûl decisionâl in cjamp politic o economic, dal moment. Jo le viôt cuntun rûl plui culturâl, di incressi la cussience dai furlans come che si diseve prime. Insome, rivâ intant a fâ capî di metisi insiemi, dopo ancje il rest al podarà vignî, ma dopo, dome se si rive a sburtâ un biel sens di unitât dal Friûl.
__
A proposit di culture e di lenghe furlane, cemût sêso cu la comunicazion par furlan, par esempli cu la cartelonistiche? E vêso fat bon il Plan speciâl di politiche linguistiche (PSPL)?
Propit cumò o stin fasint une gnove cartelonistiche e o vin za ordenât i cartei, che clarementri a son bilengâi, fats cu la consulence de ARLeF. O doprìn il furlan a pene che o vin la ocasion, par esempli pe iniziative “Fvg in movimento. 10mila passi di salute” realizade di Federsanità Anci FVG. E ven di chel che al dîs la Organizazion Mondiâl de Sanitât, ven a stâi che al bisugnarès fâ 10.000 pas in dì, che al fâs ben a cuarp e spirt. La Regjon e à a pene prontât 59 percors fûr par 70 Comuns, e in chel dal nestri comun o vin fat meti dutis lis indicazions par furlan, talian e inglês. Il Pspl, invezit, no lu vin fat bon parcè che o vin tante carence di personâl e nus tocje fâ lis robis planc a planc.
__
Par finî, mi dîstu cualchi particolaritât dal Comun che no je tant nomenade e che ti plasarès che si cognossès di plui?
O ai gust di fevelâ di un progjet gnûf che o sin daûr a puartâ insom. Tal teritori dal Comun e je stade fate une piste ciclabile che ven sù di Puçui fin a Cjampfuarmit e che si colegarà cuntune che e ven jù di Udin. O vin fat modificâ il percors definît tal imprin par dâ mût ai cicloturiscj di gjoldi di cualchi biel paisaç che o vin tal nestri teritori. Une di chestis tapis che mi plâs marcâle al è il Mulin di Basandiele, un mulin che al è restât come une volte, ma comedât: al podarès ancjemò fâ il so lavôr. O vin inviât un “centri visitis” par fâ un percors vuidât par viodilu, pardabon un biel viaç tal timp. O cjapi la ocasion par invidâ i letôrs a vignî a provâ chest viaç. ❚
………………………………
Cui che e je la sindiche di Cjampfuarmit
Erika Furlani, classe 1972, maridade cuntun fi, dopo de Maturitât sientifiche al Liceu «Marinelli» di Udin si è laureade in inzegnarie gjestionâl a Udin. Di mistîr e je ricercjadore te Universitât dal Friûl tal cjamp de ricercje dai materiâi. E je stade elete intal 2019 cul 55,34% des schedis validis. ❚
Dree Venier
Par Erika Furlani «Si à di tornâ a fâ vivi il sens di comunitât dai furlans che al jere une volte»Dree Venier
Interviste a Erika Furlani, sindiche di Cjampfuarmit


text:
«Poesiis e liendis» di Renzo Balzan
La sô produzion e conte plui o mancul vincj libris, tra chei editâts. Dant un voli ae sô opare poetiche, che dispès Renzo Balzan le à metude dongje in libris cul titul iniziâl simpri compagn: Poesiis e liendis, par daspò zontâ de Cjargne, o sot la Mariane, o daûr la crete dal Serenât, lu met in diret contat cu la nature dai lûcs che al frecuentave.
A son cetant presints i paisaçs de Cjargne, che lui al à amât une vore, tiere indulà che al à vivût par cincuante agns.
In cheste poesie che us proponìn, mantignint la grafie origjinâl, Renzo Balzan al va cirint la “viere Cjargne”. Riis profondis, bielis e atuâls, che a meretin di jessi letis e riletis.
Un mût par scomençâ a riscuvierzi chest poete, ricercjadôr, cheste vôs dal Friûl che e val ben di fâle inmò cjantâ, e a lunc. ❚ (A.S.)
______________________________
Cjargne
di Renzo Balzan
Dulà êse la tô anime
viere Cjargne?
Achì, ret la casere
o respiri cul vìnt
il nulôr dai tiei prâts di mont
e di gnots eternis e simpri resintis.
Ma jo o cîr in d’algò
la tô anime, la cîr
tra i borcs dai cuvierts di planele
tra i sotpuartis
dissegnâts dai arcs di tof
ch’a pòlsin cidins
vuaitis di secui.
Si messede ‘es liendis
il gno ricuart,
ch’al à il savôr de zoventût,
e mi piert vie ta l’ombre
dal cidinôr discret
de tô memorie antighe. ❚
«Poesiis e liendis» di Renzo Balzan | “Cjargne” di Renzo Balzan............
«Poesiis e liendis» di Renzo Balzan


text:
Europe
La Europe e je un continent avonde piçul (dome 10.400.000 km²), ma che e veve 729.000.000 di abitants intal 2000 (mancul dome di Afriche e Asie) e une grande impuartance economiche e politiche. Chest in graciis dal bon clime e dal mâr, che le bordize par trê lâts e e permet lis comunicazions tra lis diviersis areis.
I confins a son in gjenar considerâts lis monts dal Ural a Nord-Est, il Caucas a Sud-Est, par rivâ fin tal Ocean Atlantic a Ovest. A son includudis ancje un grum di isulis, come la Gran Bretagne (Ream Unît), la Irlande, la Sicilie, la Sardegne, la Corsiche e la Islande.